1 ነገሥት 19 NASV – 1 Ahemfo 19 ASCB | Biblica\n1 ነገሥት 19 NASV – 1 Ahemfo 19 ASCB\nElia Dwane Kɔ Bepɔ Sinai So\n1Ɛberɛ a Ahab duruu fie no, ɔkaa deɛ Elia ayɛ nyinaa ne sɛdeɛ wakunkum Baal adiyifoɔ nyinaa no kyerɛɛ Isebel. 2Enti, Isebel de saa nkra yi kɔmaa Elia sɛ, “Sɛ ɔkyena sɛsɛɛ na menkum wo, sɛdeɛ woakum nkurɔfoɔ yi a, anyame no nku me bi.”\n3Elia tee nkra no, ɔsuroeɛ, enti ɔdwane de peree ne ti. Ɔkɔɔ kuro bi a ɛwɔ Yuda a wɔfrɛ no Beer-Seba, gyaa ne ɔsomfoɔ wɔ hɔ. 4Na ɔno nko ara nantee da mu nyinaa kɔɔ ɛserɛ so. Ɔkɔtenaa dutan bi a na ayɛ frɔmm ase, na ɔbɔɔ mpaeɛ sɛ anka ɔnwu. Ɔkaa sɛ, “Deɛ mahunu no ara dɔɔ me so, Awurade. Twa me nkwa so na mennyɛ nsene mʼagyanom.”\nNa ne nna mu no, ɔbɔfoɔ bɛkaa no, ka kyerɛɛ no sɛ, “Sɔre na didi.” 6Ɔhwɛɛ ne ho hyiaeɛ hunuu burodo bi a wɔato no ogyasramma so, ne kuruwa a nsuo wɔ mu. Enti, ɔdidiiɛ, nom nsuo no, sane daa bio.\n7Na Awurade ɔbɔfoɔ no sane baa bio bɛkaa no kaa sɛ, “Sɔre na didi pii ka ho, na ɛkwan a ɛda wʼanim no ware.” 8Enti, ɔsɔre didiiɛ, nomee. Aduane no maa no nyaa ahoɔden a ɔde bɛtwa ɛkwan adaduanan, awia ne anadwo akɔ Horeb19.8 Herob yɛ Sinai Bepɔ no din foforɔ a ɛhɔ na Onyankopɔn yii ne ho adi kyerɛɛ Mose. a ɛyɛ Onyankopɔn bepɔ no so. 9Ɔkɔduruu ɔbodan bi ho, na ɔdaa mu anadwo no.\nNa Awurade bisaa no sɛ, “Elia, ɛdeɛn na woreyɛ wɔ ha?”\n10Elia buaa sɛ, “Mede ahoɔden asom Asafo Awurade Onyankopɔn. Nanso, Israelfoɔ abu apam a wɔne wo hyehyɛeɛ no so, nam so abubu wʼafɔrebukyia nyinaa, akunkum wʼadiyifoɔ a anka obiara. Me nko ara na maka, nanso wɔrepɛ me akum me nso.”\n11Awurade ka kyerɛɛ no sɛ, “Firi adi kɔgyina mʼanim wɔ bepɔ no so.” Na ɛberɛ a Elia gyina hɔ no, Awurade bɛfaa hɔ, na mframa denden bi bɔ sii bepɔ no mu.\nNa mframa no ano den no dwidwaa abotan no mu. Nanso, na Awurade nni mframa no mu. Mframa no akyi no, asase wosooɛ. Nanso, na Awurade nni asasewosoɔ no mu. 12Na asasewosoɔ no akyi, ogya pueeɛ. Nanso, na Awurade nni ogya no mu. Na ogya no akyi, nne bi a ɛyɛ bɔkɔɔ te sɛ deɛ wɔde ka asomusɛm baeɛ. 13Elia tee nne no, ɔde nʼatadeɛ kataa nʼanim19.13 Elia kataa nʼanim, ɛfiri sɛ, obiara nhunu Onyankopɔn na ɔnnya nkwa ɛnna ɔfiri ɔbodan no mu, kɔgyinaa ano kwan no ano.\nNa nne bi bisaa sɛ, “Elia, ɛdeɛn na woreyɛ wɔ ha?”\n14Ɔbuaa bio sɛ, “Mede ahoɔden asom Asafo Awurade Onyankopɔn. Nanso, Israelfoɔ abu apam a wɔne wo hyehyɛeɛ no so, nam so abubu wʼafɔrebukyia nyinaa, akunkum wʼadiyifoɔ a anka obiara. Me nko ara na maka, nanso wɔrepɛ me akum me nso.”\n15Na Awurade ka kyerɛɛ no sɛ, “Sane wʼakyi kɔ baabi a wofiri baeɛ, na kɔ Damasko ɛserɛ so. Na sɛ woduru hɔ a, sra Hasael ngo, si no Aramhene. 16Afei, sra Nimsi babarima Yehu, na ɔnyɛ Israelhene, na sra Safat babarima Elisa a ɔfiri Abel-Mehola, na ɔnsi wʼananmu sɛ me odiyifoɔ. 17Obiara a ɔbɛdwane afiri Hasael ho no, Yehu bɛkum no, na obiara a ɔbɛdwane afiri Yehu ho nso no, Elisa bɛkum no. 18Yeinom akyi no, mɛbɔ nnipa afoforɔ mpem nson bi a wɔwɔ Israel a wɔnkotoo Baal, mfee nʼano da no ho ban.”\n19Na Elia kɔhunuu Safat babarima Elisa sɛ ɔde anantwie refuntum afuo. Na anantwie mpamho dubaako na wɔdi nʼanim, ɛnna Elisa nso de mpamho a ɛtɔ so dumienu refuntum. Elia kɔɔ ne nkyɛn kɔtoo nʼatadeɛ guu ne mmati so, na ɔsane nʼakyi kɔeɛ. 20Elisa gyaa anantwie no hɔ, tuu mmirika dii Elia akyi, ka kyerɛɛ no sɛ, “Deɛ ɛdi ɛkan no, ma menkɔkra mʼagya ne me maame ansa na me ne wo akɔ.”\nElia buaa sɛ, “Sane wʼakyi na kɔ. Na deɛ mayɛ wo no, dwene ho.”\n21Afei, Elisa sane kɔɔ anantwie no ho kɔkunkumm wɔn. Ɔde funtumfidie no ho nnua no yɛɛ nnyensin de totoo ɛnam no. Ɔde ɛnam no kɔmaa mmarima a wɔde funtumfidie a aka no reyɛ adwuma no nyinaa, ma wɔweeɛ. Na ɔne Elia kɔeɛ sɛ ne ɔboafoɔ.\nASCB : 1 Ahemfo 19


Dɛn Ne Onyankopɔn Ahenni? - Yehowa Adansefo Intanɛt Dwumadibea\nOnyankopɔn Ahenni ho nsɛm bɛn na Bible ka kyerɛ yɛn?\nBere bɛn na Ahenni no bɛma Onyankopɔn apɛde ayɛ hɔ wɔ asase so?\nNNIPA ɔpepem pii a wɔwɔ wiase nyinaa nim mpaebɔ bi a nnipa pii frɛ no Yɛn Agya a Ɔwɔ Soro, anaa Awurade Mpaebɔ no. Edin abien no nyinaa kyerɛ mpaebɔ bi a wonim no yiye a Yesu Kristo ankasa de mae sɛ nhwɛso no. Ɛyɛ mpaebɔ a ɛho hia yiye, na adesrɛde abiɛsa a edi kan no ho a yebesusuw no bɛboa wo ma woahu nea Bible kyerɛkyerɛ ankasa ho nsɛm pii.\n2 Wɔ mpaebɔ nhwɛso yi mfiase no, Yesu ka kyerɛɛ n’atiefo sɛ: “Enti mommɔ mpae sɛ: ‘Yɛn Agya a wowɔ soro, wo din ho ntew. W’ahenni mmra. W’apɛde nyɛ hɔ wɔ asase so sɛnea ɛte wɔ soro.’” (Mateo 6:9-13) Adesrɛde abiɛsa yi kyerɛ dɛn?\n3 Yɛasua Onyankopɔn din, Yehowa, ho ade pii dedaw. Na yɛasusuw Onyankopɔn apɛde nso ho kakra—nea wayɛ ama nnipa ne nea ɔrebɛyɛ. Nanso, dɛn na na Yesu reka ho asɛm bere a ɔka kyerɛɛ yɛn sɛ yɛmmɔ mpae sɛ: “W’ahenni mmra” no? Dɛn ne Onyankopɔn Ahenni? Ɔkwan bɛn so na ba a ɛreba no bɛtew Onyankopɔn din ho, anaasɛ ɛbɛyɛ no kronkron? Na ɔkwan bɛn so na Ahenni no a ɛreba no fa Onyankopɔn apɛde a ɛbɛyɛ hɔ ho?\n4 Onyankopɔn Ahenni yɛ nniso a Yehowa Nyankopɔn ahyehyɛ a Onyankopɔn na wapaw ɛso Hene. Hena ne Onyankopɔn Ahenni no so Hene? Ɔne Yesu Kristo. Ɔhene Yesu yɛ kɛse sen nnipa sodifo nyinaa, na wɔfrɛ no ‘ahene mu Hene ne awuranom mu Awurade.’ (1 Timoteo 6:15) Ɔwɔ tumi a ɔde bɛyɛ adepa asen nnipa sodifo biara.\n5 Ɛhe na Onyankopɔn Ahenni befi adi tumi? Ma yɛnhwɛ ɛ, ɛhe na Yesu wɔ? Wobɛkae sɛ yɛasua sɛ wokum no wɔ asɛndua so, na afei wonyan no. Ɛno akyi bere tiaa bi no, ɔforo kɔɔ soro. (Asomafo Nnwuma 2:33) Enti, ɔsoro na Onyankopɔn Ahenni no wɔ. Ɛno nti na Bible frɛ no ‘ɔsoro ahenni’ no. (2 Timoteo 4:18) Ɛwom sɛ Onyankopɔn Ahenni wɔ soro de, nanso ebedi asase so.—Adiyisɛm 11:15.\n6 Dɛn na ɛma Yesu yɛ Ɔhene a ɔda nsow? Ade biako ne sɛ, ɔrenwu da. Bere a Bible de nnipa a wɔyɛ ahemfo retoto Yesu ho no, ɛfrɛ Yesu “nea ne nkutoo wɔ nkwa a owu nnim, na ɔte hann a wontumi mmɛn ho mu.” (1 Timoteo 6:16) Eyi kyerɛ sɛ nneɛma pa a Yesu yɛ nyinaa bɛtra hɔ daa. Na ɔbɛyɛ nneɛma akɛseakɛse a ɛyɛ papa.\n7 Susuw Bible nkɔmhyɛ a ɛfa Yesu ho yi ho hwɛ: “[Yehowa, NW ] honhom besi no so, nyansa ne nhumu honhom, afotu ne mmaninyɛ honhom, nimdeɛ ne [Yehowa, NW ] suro honhom. Na [Yehowa, NW ] suro bɛyɛ no huam. Na ɛnyɛ nea n’ani hu so na obebu atɛn, na ɛnyɛ nea n’aso te so na obedi asɛm, na trenee na ɔde bebu atɛn ama mmɔboroni, na ɔde asɛntrenee adi ama asase so amanehunufo.” (Yesaia 11:2-4) Saa nsɛm no kyerɛ sɛ Yesu bɛyɛ Ɔhene a ɔde trenee ne mmɔborohunu bedi asase sofo so. So w’ani begye ho sɛ wubenya sodifo a ɔte saa?\n8 Onyankopɔn Ahenni no ho nokwasɛm foforo ni: Ɛnyɛ Yesu nkutoo na obedi hene. Obenya ahokafo a ɔne wɔn bedi hene. Sɛ nhwɛso no, ɔsomafo Paulo ka kyerɛɛ Timoteo sɛ: “Sɛ yɛkɔ so ara nya boasetɔ a, yɛne no bedi hene nso.” (2 Timoteo 2:12) Yiw, Paulo, Timoteo, ne anokwafo foforo a Onyankopɔn apaw wɔn ne Yesu bɛbom adi ade wɔ ɔsoro Ahenni no mu. Nnipa dodow ahe na wobenya saa hokwan no?\n9 Sɛnea wɔdaa no adi wɔ nhoma yi Ti 7 no, ɔsomafo Yohane nyaa anisoadehu bi a emu no ohui sɛ “Oguammaa no [Yesu Kristo] gyina Sion Bepɔw so [n’ahenni gyinabea a ɛwɔ soro], na mpem ɔha aduanan anan a wɔakyerɛw ne din ne N’agya din wɔ wɔn moma so no ka ne ho.” Henanom ne saa 144,000 yi? Yohane ankasa ka kyerɛ yɛn: “Eyinom na wodi Oguammaa no akyi baabiara a ɔbɛkɔ. Eyinom na wɔtɔɔ wɔn fii adesamma mu sɛ aba a edi kan maa Nyankopɔn ne Oguammaa no.” (Adiyisɛm 14:1, 4) Yiw, wɔyɛ Yesu Kristo akyidifo anokwafo a wɔahyɛ da apaw wɔn sɛ wɔne no nkodi ade wɔ soro. Sɛ wonyan wɔn fi awufo mu ma wɔkɔ soro a, wɔne Yesu ‘bedi asase so ahene.’ (Adiyisɛm 5:10) Onyankopɔn fi asomafo no bere so na wapaw Kristofo anokwafo yi kosi sɛ wɔn dodow bedu 144,000.\n10 Nhyehyɛe a wɔayɛ ma Yesu ne nnipa 144,000 rekodi adesamma so no yɛ nhyehyɛe a ɔdɔ wom paa. Ade biako ne sɛ, Yesu atra ase sɛ onipa pɛn na onim sɛnea amanehunu nso te. Paulo kae sɛ Yesu “nyɛ obi a ontumi nte yɛn mmerɛwyɛ ase, na mmom ɔyɛ obi a wɔasɔ no ahwɛ wɔ biribiara mu te sɛ yɛn ara, nanso bɔne nni ne ho.” (Hebrifo 4:15; 5:8) N’ahokafo a ɔne wɔn bedi ade no nso ahu amane agyina ɔhaw ahorow a nnipa hyia ano pɛn. Afei nso, wɔagyina sintɔ ahorow ano na wɔayare yare ahorow nyinaa bi pɛn. Akyinnye biara nni ho sɛ wɔbɛte nsɛnnennen a nnipa hyia no ase!\n11 Bere a Yesu kae sɛ n’asuafo no mmɔ mpae mma Onyankopɔn Ahenni mmra no, ɔkae nso sɛ wɔmmɔ mpae mma Onyankopɔn apɛde nyɛ hɔ wɔ “asase so” sɛnea ɛte wɔ soro no. Onyankopɔn wɔ soro, na n’abɔfo anokwafo no ayɛ n’apɛde wɔ hɔ bere nyinaa. Nanso, yehui wɔ nhoma yi Ti 3 sɛ ɔbɔfo bɔne bi gyaee Onyankopɔn apɛde a ɔyɛ no, na ɔmaa Adam ne Hawa yɛɛ bɔne. Yebesua nea Bible ka fa saa ɔbɔfo bɔne a yenim sɛ wɔfrɛ no Satan Ɔbonsam no ho ade pii wɔ nhoma yi Ti 10. Wɔmaa Satan ne ahonhom abɔde a wɔyɛ abɔfo a wɔfrɛ wɔn adaemone a wɔakodi Satan akyi no traa ɔsoro hɔ kakra kosii bere bi. Enti saa bere no, na ɛnyɛ ɔsorofo nyinaa na na wɔreyɛ Onyankopɔn apɛde. Ná nsakrae bɛba bere a Onyankopɔn Ahenni befi ase adi tumi no. Ná Yesu Kristo, Ɔhene a wɔde no asi agua so no ne Satan bɛko.—Adiyisɛm 12:7-9.\n12 Nkɔmhyɛ a edi so yi kyerɛkyerɛ asɛm a na ebesi no mu: “Metee nne kɛse bi wɔ soro sɛ: ‘Afei na yɛn Nyankopɔn nkwagye ne n’ahoɔden ne n’ahenni ne ne Kristo no tumi aba, efisɛ wɔatow nea ɔtoto yɛn nuanom ano no [Satan] akyene, nea ɔtoto wɔn ano awia ne anadwo wɔ yɛn Nyankopɔn anim no!’” (Adiyisɛm 12:10) So wohyɛɛ nneɛma abien a ɛho hia a wɔkaa ho asɛm wɔ saa Bible mu asɛm yi mu no nsow? Nea edi kan no, Onyankopɔn Ahenni a Yesu Kristo di so no fi ase di tumi. Nea ɛto so abien, wɔtow Satan fi soro kyene asase so.\n13 Dɛn na afi nneɛma abien a asisi no mu aba? Yɛkenkan nea ɛkɔɔ so wɔ soro no ho asɛm sɛ: “Eyi nti mo ɔsoro ne mo a motete mu, momma mo ani nnye!” (Adiyisɛm 12:12) Yiw, abɔfo anokwafo a wɔwɔ soro no ani agye efisɛ Satan ne n’adaemone no nni hɔ bio, na obiara a ɔwɔ soro no di Yehowa Nyankopɔn nokware. Asomdwoe ne biakoyɛ a enni ano na ɛwɔ hɔ. Wɔreyɛ Onyankopɔn apɛde wɔ soro.\n14 Na asase so nso ɛ? Bible ka sɛ: “Asase ne ɛpo nnue, efisɛ Ɔbonsam asian aba mo nkyɛn a ne bo afuw denneennen, efisɛ onim sɛ ne bere a aka yɛ tiaa.” (Adiyisɛm 12:12) Tow a wɔatow Satan afi soro akyene, ne ne bere a aka a ɛyɛ tiaa no ama ne bo afuw. N’abufuw no ama ɔde amanehunu, anaa ‘due,’ aba asase so. Yebesua saa ‘due’ anaa amanehunu no ho ade pii wɔ ti a edi hɔ no mu. Nanso, bere a ɛno wɔ yɛn adwenem no, yebetumi abisa sɛ, Ɛbɛyɛ dɛn na Ahenni no atumi ama Onyankopɔn apɛde ayɛ hɔ wɔ asase so?\n15 Kae nea Onyankopɔn pɛ sɛ ɛyɛ hɔ wɔ asase so no. Wusuaa ho ade wɔ Ti 3. Wɔ Eden no, Onyankopɔn daa no adi sɛ nea ɔpɛ sɛ ɛyɛ hɔ wɔ asase yi so ne sɛ nnipa trenee a wonwu bɛhyɛ so ma ma ayɛ paradise. Satan maa Adam ne Hawa yɛɛ bɔne, na ɛno maa nea Onyankopɔn pɛ sɛ ɛyɛ hɔ wɔ asase so no amma bere a ɔpɛe sɛ ɛba no, nanso wansakra n’apɛde no. Ɛda so ara yɛ Yehowa atirimpɔw sɛ “treneefo benya asase no adi, na wɔatra so daapem.” (Dwom 37:29) Na Onyankopɔn Ahenni bɛyɛ saa. Ɔkwan bɛn so?\nSatan ne n’adaemone a wɔtow wɔn fii soro guu asase so no de amanehunu aba asase so. Amanehunu a ɛtete saa no bɛba awiei nnansa yi ara\n16 Susuw nkɔmhyɛ a ɛwɔ Daniel 2:44 no ho hwɛ. Yɛkenkan sɛ: “Ahene no nna no mu no, ɔsoro Nyankopɔn bɛma ahenni a wɔrensɛe no da, na wɔrennyaw n’ahenni mma ɔman foforo bi so, na ebebubu ahenni horow no nyinaa ama asã, na ɛno de, ebegyina daa.” Onyankopɔn Ahenni ho nsɛm bɛn na eyi ka kyerɛ yɛn?\n17 Nea edi kan no, ɛka kyerɛ yɛn sɛ na wɔde Onyankopɔn Ahenni no besi hɔ wɔ “ahene no nna mu,” anaa bere a ahenni afoforo da so wɔ hɔ. Nea ɛto so abien no, ɛka kyerɛ yɛn sɛ Ahenni no rensɛe da. Wɔrentu ngu mma nniso foforo bi mmesi ananmu. Nea ɛto so abiɛsa no, yehu sɛ Onyankopɔn Ahenni ne wiase yi mu ahenni ahorow no bɛko. Onyankopɔn Ahenni bedi nkonim. Awiei koraa no, ɛno ne nniso biako pɛ a ebedi nnipa so. Afei, nnipa benya nniso pa a ɛsen biara.\n18 Bible ka ɔko a etwa to a ɛbɛkɔ so wɔ Onyankopɔn Ahenni ne wiase yi mu nniso ahorow ntam no ho nsɛm pii. Sɛ nhwɛso no, ɛkyerɛkyerɛ sɛ bere a wiase no awiei rebɛn no, ahonhommɔne bɛma atosɛm atrɛw na wɔnam so adaadaa “asase nyinaa so ahemfo.” Dɛn ntia? ‘Wɔkɔboaboa ahemfo no ano ma ade nyinaa so Tumfoɔ Nyankopɔn da kɛse no mu ko no.’ Wɔbɛboaboa asase so ahemfo ano akɔ “baabi a wɔfrɛ hɔ Hebri mu sɛ Harmagedon.” (Adiyisɛm 16:14, 16) Esiane nsɛm a wɔaka wɔ saa nkyekyɛm abien no mu nti, wɔfrɛ ɔko a etwa to a nnipa nniso ne Onyankopɔn Ahenni bɛko no Harmagedon ko.\n19 Dɛn na Onyankopɔn Ahenni nam Harmagedon so de bɛba? Susuw nea Onyankopɔn pɛ sɛ ɛyɛ hɔ wɔ asase yi so no ho bio hwɛ. Ná Yehowa Nyankopɔn pɛ ne sɛ nnipa trenee a wɔyɛ pɛ bɛhyɛ asase so na wɔasom no wɔ Paradise. Dɛn na ɛmma ennyaa mmamu nnɛ? Nea edi kan, yɛyɛ abɔnefo, yɛyare na yewuwu. Nanso, yesuae wɔ Ti 5 sɛ, Yesu wu maa yɛn sɛnea ɛbɛyɛ a yebetumi atra ase daa. Ɛda adi sɛ wokae Yohane Asɛmpa no mu nsɛm no: “Onyankopɔn dɔ wiase paa ma enti ɔde ne Ba a ɔwoo no koro mae, na obiara a ogye no di no ansɛe na mmom wanya daa nkwa.”—Yohane 3:16.\n20 Ɔhaw foforo ne sɛ nnipa pii yɛ nneɛma bɔne. Wodi atoro, sisi afoforo, na wɔde wɔn ho hyɛ ɔbrasɛe mu. Wɔmpɛ sɛ wɔyɛ Onyankopɔn apɛde. Wɔbɛsɛe nnipa a wɔyɛ nneɛma bɔne no wɔ Onyankopɔn ko Harmagedon mu. (Dwom 37:10) Ade foforo nti nso a Onyankopɔn apɛde nyɛɛ hɔ wɔ asase so ne sɛ nniso ahorow nnhyɛ nkurɔfo nkuran mma wɔnnyɛ Onyankopɔn apɛde. Nniso pii nyɛ wɔn adwuma yiye, wodi atirimɔdensɛm, anaasɛ wɔaporɔw. Bible ka no pefee sɛ: ‘Onipa adi onipa so tumi ma adan no bɔne.’—Ɔsɛnkafo 8:9.\n21 Harmagedon akyi no, nniso biako pɛ, a ɛne Onyankopɔn Ahenni, na ebedi nnipa so. Saa Ahenni no bɛyɛ Onyankopɔn apɛde na ɛde nhyira pii aba. Sɛ nhwɛso no, ebeyi Satan ne n’adaemone no afi hɔ. (Adiyisɛm 20:1-3) Wɔde tumi a ɛwɔ Yesu afɔrebɔ no mu bɛyɛ adwuma ma enti nnipa anokwafo renyare, na wɔrenwu bio. Mmom no, wobetumi atra ase daa wɔ Ahenni nniso no ase. (Adiyisɛm 22:1-3) Wɔbɛdan asase paradise. Enti, Ahenni no bɛma Onyankopɔn apɛde ayɛ hɔ wɔ asase so, na ɛbɛtew Onyankopɔn din ho. Eyi kyerɛ dɛn? Ɛkyerɛ sɛ awiei koraa no, wɔ Onyankopɔn Ahenni ase no, obiara a ɔte ase bɛhyɛ Yehowa din anuonyam.\nBERE BƐN NA ONYANKOPƆN AHENNI BƐYƐ ADWUMA?\n22 Bere a Yesu ka kyerɛɛ n’akyidifo sɛ wɔmmɔ mpae sɛ, “W’ahenni mmra” no, ɛda adi pefee sɛ na Ahenni no mmae saa bere no. So bere a Yesu foro kɔɔ soro no ara na ɛbae? Dabi, efisɛ Petro ne Paulo nyinaa kae sɛ, bere a wonyan Yesu no akyi na nkɔmhyɛ a ɛwɔ Dwom 110:1 no nyaa mmamu wɔ Yesu so: “[Yehowa, NW ] asɛm a osee me wura ni: Tra me nifa kosi sɛ mede w’atamfo mɛyɛ wo nan ase ntiaso.” (Asomafo Nnwuma 2:32-35; Hebrifo 10:12, 13) Ɔtwɛn kosii bere bi.\nWɔ Ahenni nniso ase no, Onyankopɔn apɛde bɛyɛ hɔ wɔ asase so sɛnea ɛyɛ ɔsoro no\n23 Ná ɔbɛtwɛn akosi bere bɛn? Wɔ afeha a ɛto so 19 mu no, Bible asuafo anokwafo buu akontaa hui sɛ bere a ɔde retwɛn no bɛba awiei wɔ afe 1914 mu. (Ɛdefa saa bere yi ho no, hwɛ Nkekaho no.) Nsɛm a efii ase sisii wɔ wiase fi afe 1914 reba no si so dua sɛ na Bible asuafo anokwafo no akontaabu no yɛ nokware. Bible nkɔmhyɛ a anya mmamu da no adi sɛ Kristo bɛyɛɛ Ɔhene wɔ afe 1914 mu na Onyankopɔn Ahenni fii ase dii tumi. Enti, yɛte Satan ‘bere a aka a ɛyɛ tiaa’ no mu. (Adiyisɛm 12:12; Dwom 110:2) Yebetumi aka no pen nso sɛ Onyankopɔn Ahenni befi ase ayɛ adwuma nnansa yi ara ama Onyankopɔn apɛde ayɛ hɔ wɔ asase so. So asɛm yi yɛ wo anigye? Wugye di sɛ ɛyɛ nokware? Ti a edi hɔ no bɛboa wo ma woahu sɛ Bible kyerɛkyerɛ saa nneɛma yi ankasa.\nOnyankopɔn Ahenni yɛ ɔsoro nniso a Yesu Kristo yɛ so Hene, na wɔayi nnipa mu 144,000 ma wɔne no rekodi ade. —Adiyisɛm 14:1, 4.\nAhenni no fii ase dii tumi wɔ afe 1914 mu, na efi saa bere no wɔatow Satan afi soro akyene asase so.—Adiyisɛm 12:9.\nOnyankopɔn Ahenni bɛsɛe nnipa nniso nnansa yi ara, na asase bɛdan paradise. —Adiyisɛm 16:14, 16.\n1. Mpaebɔ a wonim no yiye bɛn na yɛrebɛhwehwɛ mu?\n2. Nneɛma abiɛsa bɛn na Yesu kyerɛɛ n’asuafo no sɛ wɔmmɔ ho mpae?\n3. Onyankopɔn Ahenni no ho ade bɛn na ɛsɛ sɛ yehu?\n4. Dɛn ne Onyankopɔn Ahenni, na hena na ɔyɛ so Hene?\n5. Ɛhe na Onyankopɔn Ahenni befi adi tumi, na ebedi dɛn so?\n6, 7. Dɛn na ɛma Yesu yɛ Ɔhene a ɔda nsow?\n8. Henanom na wɔne Yesu bedi ade?\n9. Nnipa baahe na wɔne Yesu bedi ade, na efi bere bɛn na Onyankopɔn fii ase paw wɔn?\n10. Dɛn nti na nhyehyɛe a wɔayɛ ma Yesu ne nnipa 144,000 rekodi nnipa so no yɛ nhyehyɛe a ɔdɔ wom?\n11. Dɛn nti na Yesu kae sɛ ɛsɛ sɛ n’asuafo bɔ Onyankopɔn apɛde a ɛbɛyɛ hɔ ho mpae?\n12. Nneɛma abien a ɛho hia bɛn na wɔaka ho asɛm wɔ Adiyisɛm 12:10?\n13. Dɛn na afi Satan a wɔatow no fi soro akyene no mu aba?\n14. Dɛn na Satan a wɔatow no akyene asase so no de aba?\n15. Dɛn na Onyankopɔn pɛ sɛ ɛyɛ hɔ wɔ asase so?\n16, 17. Onyankopɔn Ahenni ho nsɛm bɛn na Daniel 2:44 ka kyerɛ yɛn?\n18. Wɔfrɛ ɔko a etwa to a Onyankopɔn Ahenni ne wiase yi mu nniso ahorow bɛko no dɛn?\n19, 20. Dɛn na ɛmmaa Onyankopɔn apɛde a ɛbɛyɛ hɔ wɔ asase so no mmaa mu nnɛ?\n21. Ɔkwan bɛn so na Ahenni no bɛma Onyankopɔn apɛde ayɛ hɔ wɔ asase so?\n22. Yɛyɛ dɛn hu sɛ Onyankopɔn Ahenni amma wɔ bere a na Yesu wɔ asase so no anaa bere a wonyan no no akyi ara pɛ?\n23. (a) Bere bɛn na Onyankopɔn Ahenni fii ase dii tumi? (b) Dɛn na yebesusuw ho wɔ ti a edi hɔ no mu?


Bible Mu Nsɛm Daniel wɔ Agyata Amoa no Mu - Yehowa Adansefo Intanɛt Dwumadibea\nHYIEE! Ɛte sɛ nea asɛm ato Daniel. Nanso agyata no nyɛ no hwee! Wunim nea enti? Hena na ɔde Daniel bɛtoo agyata yi mfinimfini ha? Ma yɛnhwɛ.\nAfei de na wɔfrɛ Babilon hene no Dario. Na ɔpɛ Daniel asɛm kɛse efisɛ Daniel yɛ ɔyamyefo ne onyansafo. Dario paw Daniel sɛ sodifo panyin wɔ n’ahenni no mu. Eyi maa nnipa afoforo a wɔwɔ ahemman no mu ani beree Daniel, enti nea wɔyɛe ni.\nWɔkɔɔ Dario nkyɛn kɔkae sɛ: ‘Ɔhene, yɛatu agyina sɛ hyɛ mmara foforo sɛ ɛnsɛ sɛ obiara bɔ onyame anaa onipa biara mpae adaduasa yi mu, gye wo Ɔhene nkutoo. Sɛ obi anni mmara no so a, ɛsɛ sɛ wɔtow no kyene agyata amoa no mu.’ Na Dario nnim nea enti a mmarima yi pɛ sɛ wɔhyɛ saa mmara yi. Nanso osusuwii sɛ ɛyɛ adwempa, enti ɔma wɔkyerɛw mmara no. Afei worentumi nsakra mmara no.\nBere a Daniel tee mmara no, ɔkɔɔ fie kɔbɔɔ mpae sɛnea ɔyɛ daa no. Ná nnipa bɔne no nim sɛ Daniel rennyae Yehowa mpaebɔ da. Ɛyɛɛ wɔn dɛ efisɛ ɛyɛɛ te sɛ nea nhyehyɛe a wɔayɛ sɛ wobeyi Daniel afi hɔ no bɛyɛ yiye.\nBere a Ɔhene Dario tee nea enti a na saa mmarima yi pɛ sɛ wɔhyɛ mmara yi no, ne werɛ howee kɛse. Nanso na ɔrentumi nsakra mmara no, enti na ɛsɛ sɛ ɔhyɛ ma wɔtow Daniel to agyata amoa no mu. Ɔka kyerɛɛ Daniel sɛ: ‘Migye di sɛ wo Nyankopɔn a wosom no no begye wo.’\nƐhaw Dario araa ma wantumi anna anadwo no. Ade kyee no ɔyɛɛ ntɛm kɔɔ agyata amoa no ano. Wutumi hu no wɔ hɔ. Ɔteɛɛm sɛ: ‘Daniel, ɔteasefo Nyankopɔn no akoa! So Onyankopɔn a wosom no no tumi gyee wo fii agyata no anom anaa?’\nDaniel buae sɛ: ‘Onyankopɔn somaa ne bɔfo ma obemuamuaa agyata no ano, enti wɔanyɛ me hwee.’\nƐyɛɛ ɔhene no dɛ pii. Ɔma woyii Daniel fii amoa no mu. Afei ɔma wɔtow nnipa bɔne a wɔpɛe sɛ wokum Daniel no maa agyata no. Wɔannu amoa no ase mpo na agyata no kyeree wɔn bobɔɔ wɔn nnompe nyinaa mu.\nƆhene Dario kyerɛw kɔmaa n’ahemman no mufo nyinaa sɛ: ‘Mehyɛ sɛ ɛsɛ sɛ obiara de obu ma Daniel Nyankopɔn no. Ɔyɛ anwonwade akɛse. Ogyee Daniel fii agyata no anom.’\nHena ne Dario, na na ɔte nka dɛn wɔ Daniel ho?\nDɛn na mmarima bi a wɔyɛ aniberefo maa Dario yɛe?\nDɛn na Daniel yɛe bere a ɔtee sɛ wɔahyɛ mmara foforo no?\nDɛn na ɛhaw Dario araa ma wantumi anna, na adekyee no dɛn na ɔyɛe?\nMmuae bɛn na Daniel de maa Dario?\nDɛn na ɛbaa nnipa bɔne a wɔpɛe sɛ wokum Daniel no so, na dɛn na Dario kyerɛw kɔmaa n’ahemman no mufo nyinaa?\nKenkan Daniel 6:1-28.\nƆkwan bɛn so na Daniel ho pɔ a wɔbɔe no kae yɛn nea asɔretiafo ayɛ de abɔ mmɔden sɛ wɔbɛka Yehowa Adansefo adwuma no ahyɛ wɔ nnɛ mmere yi mu no ho? (Dan. 6:7; Dw. 94:20; Yes. 10:1; Rom. 8:31)\nƆkwan bɛn so na nnɛ Onyankopɔn asomfo betumi asuasua Daniel na wɔabrɛ wɔn ho ase ahyɛ ‘atumfo a wɔkorɔn’ no ase? (Dan. 6:5, 10; Rom. 13:1; Aso. 5:29)\nƆkwan bɛn so na yebetumi asuasua Daniel nhwɛso no na yɛasom Yehowa “daa” a yennyae? (Dan. 6:16, 20; Filip. 3:16; Adi. 7:15)


Yesu—Ɔhene a Ɔnyɛɛ Bɔne Biara Huu Amane Wɔ Dua So | Yesu Asetena\nWƆBƆƆ YESU ASƐNDUA MU\nNSƐM A WƆKYERƐW BƆƆ YESU ATIFI NO MAA NKURƆFO DII NE HO FƐW\nYESU HYƐƐ OBI BƆ SƐ ƆBƐNYA ASASE SO PARADISE ATENA\nWɔde Yesu kɔɔ baabi a wɔfrɛ hɔ Golgota, anaa Tikoraa. Wofiri kuro no mu rekɔ hɔ a ɛnware; ɛhɔ na na wɔrekɔkum Yesu ne abɔnefo mmienu bi. Sɛ obi gyina “akyirikyiri” koraa a, ɔtumi hu nea ɛrekɔ so wɔ hɔ.—Marko 15:40.\nWɔduu hɔ no, wɔyii mmarima mmiɛnsa no ntade, na wɔmaa wɔn bobesa a wɔahyɛ no kurobo. Ɛbɛyɛ sɛ Yerusalem mmaa na wɔfraa saa nsa no. Ebia na Romafo no pene so ma wɔde ma nnipa a wɔrekɔkum wɔn sɛnea ɛbɛyɛ a wɔrente yaw pii. Yesu deɛ, bere a ɔde bi kaa n’ano no, wannom. Adɛn ntia? Saa sɔhwɛ kɛse a ɛda n’anim no, na ɔmpɛ sɛ ɔde biribiara bɛkatakata n’ani. Ná ɔpɛ sɛ ɔde anikan gyina mu kɔsi wuo mu.\nAsraafo no twee Yesu mu de no too dua no so. (Marko 15:25) Afei wɔde nnadewa bobɔɔ ne nsa ne ne nan mu fam dua no ho, na ɛyaw a ɔfaa mu deɛ, yɛnka. Bere a wɔrema dua no so asi hɔ no, esiane sɛ na nnadewa no ara na ɛkura ne nipadua nti, na ɛretete fa mu, enti afei deɛ na ɔrehu amane paa. Nanso Yesu ankasa antia asraafo no. Mmom ɔbɔɔ mpae sɛ: “Agya fa firi wɔn ɛfiri sɛ wɔnnim deɛ wɔreyɛ.”—Luka 23:34.\nSɛ Romafo no bu ɔbɔnefo bi fɔ kum no a, na wɔtaa kyerɛw ne bɔne fam dua no ho. Nanso Yesu deɛ, ne ho asɛm a Pilato kyerɛwee ara ne sɛ: “Yesu Nasareni, Yudafoɔ Hene no.” Ɔkyerɛw no Hebri, Latin, ne Hela kasa mu, enti na nnipa dodow no ara tumi kan. Nea Pilato yɛe no ma yɛhu sɛ na ɛyɛ no ahi sɛ Yudafo no agyegye no ara ama wabu Yesu kumfɔ. Asɛm a ɔkyerɛwee no, asɔfo mpanimfoɔ no ampɛ, enti wɔkaa sɛ: “Ntwerɛ sɛ ‘Yudafoɔ Hene,’ na mmom twerɛ sɛ ɔno na ɔkaa sɛ, ‘Mene Yudafoɔ Hene.’” Nanso afei deɛ na wɔn ateetee no amee Pilato, enti ɔka kyerɛɛ wɔn sɛ: “Deɛ matwerɛ no, matwerɛ.”—Yohane 19:19-22.\nNá ɛyɛ asɔfo no abufuo paa, enti wɔkasakasae. Yɛbɛkae a, bere a Sanhedrin no redi Yesu asɛm no, nkurɔfo bɛdii ne ho adansekurum, na saa bere yi a wɔabɔ no asɛndua mu nso, asɔfo no kɔfaa saa atosɛm no bae bio. Enti ɛnyɛ nwonwa sɛ nkurɔfo a wɔretwam dii fɛw kekaa nsɛm bi te sɛ: “O! Wo a anka wobɛdwiri asɔrefie aguo na woasi no nnansa ntam, firi asɛndua no so si fam na gye wo ho.” Asɔfo mpanimfoɔ no ne akyerɛwfo no nso keka kyerɛɛ wɔn ho sɛ: “Ma Kristo, Israel Hene no nsi mfiri asɛndua no so na yɛnhunu na yɛnnye nni.” (Marko 15:29-32) Abɔnefo mmienu a wɔsɛn Yesu nkyɛn no mpo bɔɔ no ahohora, nanso nnipa mmiɛnsa a wɔsɛn dua so no, Yesu nko ara na na ɔnyɛɛ bɔne biara.\nRoma asraafo nnan no nso dii Yesu ho agorɔ. Ɛbɛyɛ sɛ na wɔrenom nsa nyinyanyinya, enti wɔdii ne ho agorɔ sɛ ɔno nso nnye bi nnom wɔ bere a wɔn ani tua sɛ Yesu mmɛn wɔn. Romafo no de nea wɔakyerɛw abɔ Yesu atifi no dii ne ho agorɔ sɛ: “Sɛ wone Yudafoɔ hene no a, gye wo ho.” (Luka 23:36, 37) Hwɛ asɛm! Wɔannya obiara antan n’ani anni ne ho agorɔ sɛ ɛkwan no, nokorɛ no ne nkwa no. Nanso wei nyinaa mu no, Yudafo a wɔrehwɛ nea ɛrekɔ so no oo, Roma asraafo a wɔredi ne ho agorɔ no oo, abɔnefo mmienu a wɔka ne ho no oo, Yesu ankasa antia wɔn mu biara.\nAsraafo nnan no faa Yesu atade nguguso kyɛɛ mu nnan, na wɔbɔɔ so ntonto huu nea ɛbɛkɔ obiara hɔ. Yesu atade nhyɛase no deɛ, na ɛnni “mpameeɛ, na na wɔanwene firi soro abɛsi fam”; na ɛyɛ atade papa. Enti asraafo no keka kyerɛɛ wɔn ho sɛ: “Mommma yɛnnsunsuane mu, mmom momma yɛmmɔ so ntonto nhwɛ deɛ ɛbɛyɛ ne dea.” Ɛno maa nkɔmhyɛ baa mu sɛ: “Wɔkyekyɛɛ me ngugusoɔ mu faeɛ, na m’atadeɛ nso, wɔbɔɔ so ntonto.”—Yohane 19:23, 24; Dwom 22:18.\nƐyɛɛ kakra no, abɔnefo no baako bɛhuu sɛ Yesu bɛyɛ ɔhene ampa. Ɔkaa ɔbɔnefo baako no anim sɛ: “Enti wonsuro Nyankopɔn koraa berɛ a seesei wowɔ atemmuo korɔ no ara mu yi? Yɛn deɛ, ɛfata yɛn, ɛfiri sɛ deɛ yɛyɛeɛ so akatua na yɛn nsa aka yi; na oyi deɛ, ɔnyɛɛ biribiara a ɛmfa kwan mu.” Afei ɔsrɛɛ Yesu sɛ: “Woba w’ahennie mu a, kae me.”—Luka 23:40-42.\nYesu yii ano sɛ: “Nokorɛm mese wo nnɛ sɛ, wobɛka me ho wɔ Paradise.” Wanka sɛ ɔbɛka ne ho wɔ Ahenni no mu, na mmom “Paradise.” (Luka 23:43) Enti bɔhyɛ yi nte sɛ nea Yesu ka kyerɛɛ n’asomafo no. Wɔn deɛ, Yesu hyɛɛ wɔn bɔ sɛ ɔne wɔn bɛtena nhennwa so wɔ Ahenni no mu. (Mateo 19:28; Luka 22:29, 30) Ɔbɔnefo yi, ɛbɛyɛ sɛ asase so Paradise a Yehowa de maa Adam ne Hawa ne wɔn asefo no, na ɔnim ho asɛm. Afei a ɔrebɛwu yi, na wabɛnya anidaso sɛ ne nsa bɛka asase so Paradise no bi.\nAdɛn nti na bobesa a wɔde maa Yesu no, wannom?\nDɛn na wɔkyerɛw bɔɔ Yesu atifi? Nsɛm bɛn na Yudafo no kekaa wɔ ho?\nNea wɔyɛɛ Yesu ntade no, Bible nkɔmhyɛ bɛn na ɛmaa no baa mu?\nAbɔnefo mmienu a na wɔka Yesu ho no, ɛbɔ bɛn na ɔhyɛɛ baako?


2 Beresosɛm 20 AKCB - Matteus 20 LB\n2 Beresosɛm 20:1-37\n1Eyi akyi no, Moabfo, Amonfo ne Maonfo asraafo bi tuu Yehosafat so sa. 2Abɔfo bɛka kyerɛɛ Yehosafat se, “Asraafo bebree fi Nkyene Po no akyi wɔ Edom rebɛko atia wo. Wɔadu Hasason-Tamar” (En-Gedi din baako ne no). 3Yehosafat tee saa asɛm no, ne ho yeraw no nti, obisaa Awurade hɔ akwankyerɛ. Ɔhyɛɛ sɛ obiara a ɔwɔ Yuda no nni abuada. 4Na nnipa a wɔwɔ Yuda nkurow nyinaa so baa Yerusalem, bɛhwehwɛɛ Awurade.\n5Na Yehosafat sɔre gyinaa Yudafo ne Yerusalemfo anim wɔ Awurade Asɔredan no adiwo foforo hɔ. 6Ɔbɔɔ mpae se,\n“Awurade, yɛn agyanom Nyankopɔn, wo nko ne Onyankopɔn a wote ɔsoro. Wo na wudi ahenni a ɛwɔ asase nyinaa so. Woyɛ otumfo ne ɔkɛse a obiara ntumi ne wo nni asi. 7Yɛn Nyankopɔn, bere a wo nkurɔfo bedui no, woampam wɔn a na wɔte asase yi so no ana? Na woamfa saa asase yi amma wʼadamfo Abraham asefo afebɔɔ ana? 8Wo nkurɔfo tenaa ha sii saa Asɔredan yi maa wo. 9Wɔkaa se, ‘Sɛ ɔhaw bi te sɛ ɔko, ɔyare anaa ɔkɔm bi to yɛn a, yebetumi aba wʼanim wɔ saa Asɔredan yi mu, baabi a wɔahyɛ wo din anuonyam no. Yebetumi asu afrɛ wo sɛ, gye yɛn nkwa, na wubetie yɛn, agye yɛn.’\n10“Na afei, hwɛ nea Amonfo, Moabfo ne Seir asraafodɔm reyɛ. Woamma yɛn agyanom anni saa aman no so nkonim bere a Israel fii Misraim no, na mmom, wɔfaa wɔn ho a wɔansɛe wɔn. 11Afei, hwɛ sɛnea wɔretua yɛn so ka. Wɔaba sɛ, wɔrebetu yɛn afi wʼasase a wode maa yɛn sɛ agyapade no so. 12Yɛn Nyankopɔn, worensiw wɔn ano? Yenni ahoɔden sɛ asraafodɔm kɛse yi a wɔpɛ sɛ wɔbɛtow hyɛ yɛn so yi. Yenhu nea yɛnyɛ, na yɛhwɛ kwan sɛ wobɛboa yɛn.”\n13Bere a Yuda mmarima nyinaa ne wɔn nkokoaa, wɔn yerenom ne wɔn mma gyina Awurade anim no.\n14Awurade Honhom baa mmarima a wogyinagyina hɔ no mu baako so. Na ne din de Yahasiel a ɔyɛ Sakaria babarima a ɔno nso yɛ Benaia babarima, na ɔno nso yɛ Yeiel babarima, na ɔno nso yɛ Lewini Matania, a ɔyɛ Asaf aseni no babarima.\n15Ɔkae se, “Ɔhene Yehosafat, tie! Mo Yudafo ne Yerusalemfo nyinaa, muntie! Sɛnea Awurade se ni: Munnsuro. Mommma asraafodɔm kɛse ntu mo koma, efisɛ ɔko no nyɛ mo dea, na ɛyɛ Onyankopɔn dea. 16Ɔkyena, muntu nten nkɔ wɔn so. Mubehu sɛ wofi Sis atrapoe a ɛwɔ obon no fa a epue Yeruel sare no so hɔ reba. 17Na ɛho nhia mpo sɛ mobɛko. Munnyinagyina mo afa, monyɛ dinn na monhwɛ Awurade nkonimdi. Ɔka mo ho, Yuda ne Yerusalem manfo. Munnsuro, na mommma mo koma ntu. Ɔkyena, monkɔ hɔ, na Awurade ka mo ho.”\n18Na ɔhene Yehosafat sii ne ti ase, na Yuda ne Yerusalem manfo no nyinaa nso yɛɛ saa, de som Awurade. 19Na Lewifo a wofi Kohat ne Kora mmusua mu sɔre gyina teɛɛ mu dennen sɔree Awurade, Israel Nyankopɔn.\n20Ade kyee nʼanɔpahema no, Yuda asraafo no kɔɔ Tekoa sare so. Bere a wɔrekɔ no, Yehosafat gyina kae se, “Muntie me, mo Yudafo ne Yerusalemfo nyinaa. Munnye Awurade, mo Nyankopɔn, nni na mubetumi agyina pintinn. Munnye nʼadiyifo no nni, na mubedi nkonim.” 21Ɔhene no ne nnipa no ntuanofo dii nkitaho wiei no, oyii nnwontofo bi sɛ wonni asraafo no anim, nto dwom mma Awurade, nkamfo no wɔ nʼanuonyam kronkron no nti. Dwom no mu nsɛm ni:\n“Monna Awurade ase\nna nʼadɔe wɔ hɔ daa!”\n22Bere a wɔpagyaw ayeyi dwom no, Awurade maa Amon, Moab ne bepɔw Seir asraafo no twaa wɔn ho koe. 23Moab ne Amon asraafo no dan wɔn ani kyerɛɛ mmarima a wofi bepɔw Seir so no, kunkum wɔn nyinaa. Wowiee Seir asraafo no, wotwaa wɔn ho koe.\n24Na Yuda asraafo no duu baabi a wogyina a wuhu sare no so no, wohuu sɛ afunu gugu fam kɔ akyiri. Atamfo no mu baako mpo antumi anguan. 25Ɔhene Yehosafat ne nʼakofo no kɔtasee asade. Wonyaa adwumayɛ nneɛma, ntade ne nneɛma a ɛsom bo a wontumi nsoa. Na asade no dɔɔso enti wɔde nnansa na ɛtase ne nyinaa. 26Nnaanan so no, wɔboaa wɔn ho ano wɔ Nhyira Bon mu. Wɔtoo obon no din saa da no, efisɛ ɛhɔ na nnipa no kamfoo Awurade, daa no ase. Wɔda so frɛ no Nhyira Bon nnɛ yi.\n27Afei, Yehosafat dii wɔn anim ne wɔn san kɔɔ Yerusalem anigye so sɛ, Awurade ama wɔadi wɔn atamfo so nkonim. 28Wɔbɔɔ mmɛnta, asankuten ne ntorobɛnto tuu nten kɔhyɛn Yerusalem na wɔkɔɔ Awurade Asɔredan no mu.\n29Bere a ahenni a atwa hɔ ahyia no tee sɛ Awurade no ankasa ako atia Israel atamfo no, Awurade ho suro baa wɔn so. 30Na ɛmaa asomdwoe baa Yehosafat ahenni mu, efisɛ ne Nyankopɔn maa no ahomegye wɔ afanan nyinaa.\nYehosafat Ahenni Awiei\n31Na Yehosafat dii hene wɔ Yuda asase so. Bere a odii hene no, na wadi mfe aduasa anum. Ɔtenaa Yerusalem dii hene mfe aduonu anum. Na ne na din de Asuba a ɔyɛ Silhi babea. 32Na Yehosafat yɛ ɔhene a oye. Ɔyɛɛ nea nʼagya Asa yɛe. Ɔyɛɛ nea ɛsɔ Awurade ani. 33Nanso nʼahenni mu no, wammubu abosonsomfo nsɔree so no, na ɔmanfo no nso amfa wɔn koma nyinaa amma wɔn agyanom Nyankopɔn no.\n34Yehosafat ahenni ho nsɛm nkae, fi mfiase kosi awiei no, wɔakyerɛw agu Hanani babarima Yehu nhoma a wɔde aka Israel Ahemfo nhoma no ho.\n35Nanso ɛrekɔ nʼasetena awiei no, ɔhene Yehosafat ne Israelhene Ahasia a ne tirim yɛ den no kaa wɔn ho bɔɔ mu. 36Wɔyɛɛ Po so aguadi ahyɛn bebree wɔ Esion-Geber hyɛngyinabea. 37Na Dodafahu babarima Elieser a ofi Maresa hyɛɛ nkɔm, de tiaa Yehosafat. Ɔkae se, “Esiane sɛ wo ne ɔhene Ahasia ayɛ baako nti, Awurade bɛsɛe wʼadwuma.” Enti ahyɛn no bobɔe a wɔantumi amfa ankodi gua.\nAKCB : 2 Beresosɛm 20


Nkonyaayi ne Abayisɛm—Wohwɛ a Eye?\nNkonyaayi Ne Abayisɛm Nye\nSatan pɛ sɛ wode wo ho hyɛ nkonyaayi mu. Nnipa pii yi mmusu na ama wɔn nananom a wɔawuwu anaa ahonhom abɔ wɔn ho ban afi ɔhaw ho. Wɔyɛ eyi efisɛ wosuro tumi a ahonhom wɔ no. Wɔhyɛ nkonyaa nkaa anaa nkapo. Wɔnom “nnuru” a wosusuw sɛ ɛwɔ nkonyaa tumi na wɔde bi srasra wɔn ho. Ebinom de nneɛma a wogye di sɛ etumi bɔ wɔn ho ban sie wɔn fie anaasɛ wɔde hyɛ fam. Afoforo nso de nkonyaa “nnuru” di dwuma efisɛ wogye di sɛ ɛbɛma asi wɔn yiye wɔ adwuma, sukuu sɔhwɛ ne nantew a edi aware anim mu.\nAde a ɛbɛbɔ wo ho ban sen biara wɔ Satan ho ne sɛ wobɛma Yehowa ayɛ w’adamfo. Yehowa Nyankopɔn ne n’abɔfo no wɔ tumi koraa sen Satan ne n’adaemone. (Yakobo 2:19; Adiyisɛm 12:9) Yehowa pɛ sɛ ɔde n’ahoɔden bɛboa ne nnamfo—wɔn a wodi no nokware koraa no.—2 Beresosɛm 16:9.\nOnyankopɔn Asɛm ka sɛ: “Munnni asumansɛm.” Yehowa kasa tia nkonyaayi ne abayisɛm efisɛ saa nneyɛe no betumi ama obi de ne ho akɔhyɛ Satan Ɔbonsam tumi ase tẽẽ.—Leviticus 19:26.


Ɔhemmaa Ester Gyee Ne Nkurɔfo Nkwa | Nea Mmofra Betumi Asua Afi Bible Mu\nEster Gyee Ne Nkurɔfo Nkwa\nEster yɛ Yudani ababaa a na ɔte Persiafo kurow Susan mu. Mfe pii a na atwam no, Nebukadnesar kɔfaa Ester abusuafo fii Yerusalem. Ester busuani Mordekai na ɔtetee no. Ná Mordekai yɛ Persia hene Ahasweros akoa.\nNá Ɔhene Ahasweros pɛ ɔhemmaa foforo. Ne nkoa kɔfaa mmaa a wɔn ho yɛ fɛ paa wɔ ahemman no mu brɛɛ no. Ná Ester ka ho. Bere a ɔhene no hwɛɛ mmaa no nyinaa no, oyii Ester. Mordekai ka kyerɛɛ Ester sɛ, ɛnsɛ sɛ ɔma obiara hu sɛ ɔno Ester yɛ Yudani.\nƆbarima bi a ɔde Haman na na ɔyɛ ahemfie mpanyimfo no nyinaa panyin. Ná ɔyɛ ahantan, na na ɔpɛ sɛ obiara kotow no. Mordekai deɛ, wankotow no. Enti Haman bo fuwii paa, na na ɔpɛ sɛ okum Mordekai mpo. Bere a Haman huu sɛ Mordekai yɛ Yudani no, ɔbɔɔ pɔw sɛ obekum Yudafo a wɔwɔ ahemman no mu nyinaa. Haman ka kyerɛɛ ɔhene no sɛ: ‘Yudafo no ho yɛ hu paa, enti ɛsɛ sɛ wukunkum wɔn.’ Ahasweros kaa sɛ: ‘Yɛ nea wopɛ sɛ woyɛ biara.’ Ɔhene no maa Haman tumi sɛ ɔnhyɛ mmara bi. Haman hyɛɛ mmara sɛ, bosome Adar, da a ɛto so 13 no, ɔmanfo no nkunkum Yudafo no nyinaa. Ná Yehowa rehwɛ nea ɛrekɔ so no nyinaa.\nNá Ester nnim mmara no ho hwee. Enti Mordekai ma wɔde mmara a wɔakyerɛw no bi kɔmaa no. Mordekai ka kyerɛɛ Ester sɛ: ‘Wo ne ɔhene nkɔkasa.’ Ester kaa sɛ: ‘Sɛ ɔhene mfrɛɛ obi na onipa no kɔ n’anim a, wobekum no. Nna 30 ni, ɔhene mfrɛɛ me! Nanso mɛkɔ. Sɛ ɔde ne poma kyerɛ me so a, mɛtena nkwa mu. Sɛ nso wamfa ankyerɛ me so a, ɛnde mewu.’\nEster kɔɔ ɔhene no ahemfie hɔ. Ɔhene no huu Ester no, ɔde ne poma no kyerɛɛ Ester so. Ester kɔɔ ɔhene no nkyɛn. Ɔhene no bisaa Ester sɛ: ‘Ester, dɛn na menyɛ mma wo?’ Ester kaa sɛ: ‘Meretow pon, na mepɛ sɛ wo ne Haman ba bi.’ Apontow no ase no, Ester san too nsa frɛɛ wɔn sɛ wɔmmra apontow a ɛto so mmienu ase. Apontow a ɛto so mmienu no ase no, ɔhene no san bisaa Ester sɛ: ‘Dɛn na menyɛ mma wo?’ Ester kaa sɛ: ‘Obi rebekunkum me ne me nkurɔfo. Mesrɛ wo, gye yɛn.’ Ɔhene no bisaa Ester sɛ: ‘Hena na ɔpɛ sɛ okum mo?’ Ester kaa sɛ: ‘Ɔno ne Haman, onipa bɔnefo yi.’ Ahasweros bo fuwii paa, na ɔmaa wokum Haman ntɛm ara.\nNanso, na obiara ntumi ntwa mmara a Haman ahyɛ no mu. Ná ɔhene no mpo ntumi ntwa mu. Enti nea ɔhene no yɛe ne sɛ, ɔde Mordekai yɛɛ ahemfie hɔ mpanyimfo no nyinaa so panyin. Ɔmaa Mordekai tumi sɛ ɔnyɛ mmara foforo. Mmara a Mordekai yɛe no maa Yudafo no kwan sɛ, sɛ nkurɔfo tow hyɛ wɔn so a, wobetumi ako agye wɔn ho. Eduu bosome Adar, da a ɛto so 13 no, Yudafo no dii wɔn atamfo so nkonim. Efi saa bere no, afe biara, na Yudafo no di afahyɛ de kae nkonim a wodii no.\n“Me nti, wɔbɛtwe mo akɔ amrado ne ahene anim, na ayɛ adanse ama wɔne amanaman no.”—Mateo 10:18\nNsɛmmisa: Ɛpɔw bɔne bɛn na Haman bɔ faa Yudafo no ho? Dɛn na Ester yɛ de kyerɛɛ sɛ ɔwɔ Yehowa mu gyidi?\nEster Nhoma no Nnianim Nsɛm\nNea ɛkɔɔ so wɔ Ester bere so no bɛma woahu sɛ Yehowa Nyankopɔn betumi afa akwannuasa nyinaa so agye ne nkurɔfo afi sɔhwɛ mu nnɛ.\nEster Gyinaa Onyankopɔn Nkurɔfo Akyi\nEgye gyidi ne akokoduru na ama yɛatumi ada ɔdɔ ne ahofama a Ester daa no adi no bi adi.\nEster Nyaa Akokoduru ne Nyansa na Odwenee Ne Nkurɔfo Ho\nDɛn na Ester yɛe de kyerɛe sɛ odwen Yehowa ne ne nkurɔfo ho?


5 Mose 32 ASCB - Matej 32 CRO\n1Monyɛ aso, Ao ɔsoro na mɛkasa!\nTie, Ao asase, nsɛm a ɛfiri mʼanom.\n2Me nkyerɛkyerɛ bɛtɔ agu mo so sɛ nsuo;\nme kasa bɛgu sɛ obosuo.\nMe nsɛm bɛtɔ sɛ osuo a ɛgu ɛserɛ foforɔ so,\nte sɛ nsuo a ɛpete afifideɛ foforɔ so.\n3Mɛbɔ Awurade din;\nAnimuonyam wɔ yɛn Onyankopɔn.\n4Ɔyɛ Ɔbotan; nʼadwuma yɛ pɛ;\nBiribiara a ɔyɛ nam ne kwan so, na ɛyɛ.\nƆyɛ Onyankopɔn nokwafoɔ a ɔnyɛ mfomsoɔ;\nƆteneneeni ne nokwafoɔ ne no.\n5Nanso wɔayɛ amumuyɛsɛm atia no;\nsɛ wɔyɛ saa a, na wɔyɛ ne mma anaa?\nWɔyɛ adaadaafoɔ ne nkyirimma kɔntɔnkye.\n6Saa na ɛsɛ sɛ mo ne Awurade di no?\nMo nkwaseafoɔ ne adwenemherɛfoɔ.\nƐnyɛ ɔno ne mo Agya, mo yɛfoɔ?\nƐnyɛ ɔno na ɔbɔɔ mo na ɔmaa mo nnyinasoɔ?\n7Monkae tete nna;\nmonnwene awoɔ ntoatoasoɔ a atwam ho.\nMommisa mo agya na ɔbɛkyerɛ mo.\nMommisa mo mpanimfoɔ na wɔbɛka akyerɛ mo.\n8Ɛberɛ a Ɔsorosoroni kyekyɛɛ nsase maa amanaman,\nna ɔkyekyɛɛ adasamma mu no,\nɔtotoo ahyeɛ maa nnipa no\nsɛdeɛ Israelfoɔ no ano sie.\n9Ɛfiri sɛ, Israelfoɔ yɛ Awurade dea;\nYakob yɛ nʼagyapadeɛ sononko.\n10Ɔhunuu wɔn wɔ ɛserɛ asase so\nAsase kesee a hwee nni so so.\nƆtwaa wɔn ho hyiaeɛ, hwɛɛ wɔn so;\nWɛn wɔn sɛ nʼagyapadeɛ a ɛsom bo.\n11Sɛdeɛ ɔkɔdeɛ hwanyan ne mma,\nna ɔbɔ mpɛmpɛn fa wɔn ho,\nsaa ara na ɔtrɛɛ ne ntaban mu bumaa wɔn,\nsɔɔ wɔn mu den de wɔn tu kɔɔ soro.\n12Awurade nko na ɔkyerɛ wɔn ɛkwan.\nWɔtenaa ase a wɔnni ananafoɔ anyame biara.\n13Ɔma wɔnante faa nkokoɔ so;\nƆma wɔdi mfuo so nnɔbaeɛ;\nɔde abotan mu woɔ,\nne ngo a ɛfiri abohemaa mu siesie wɔn.\n14Ɔde anantwie nufosuo mu sradeɛ ne nnwan nufosuo,\nnnwan ne mmirekyie mu sradeɛ ma wɔdiiɛ.\nƆde Basan nnwennini ne nnwan a wɔadɔre,\nne atokoɔ papa maa wɔn.\nMonom bobesa papa a ɛfiri bobe mu.\n15Nanso, ankyɛre Yeshurun dɔree sradeɛ yɛɛ ahomasoɔ;\nnnipa no mu yɛɛ duru, yɛɛ abrane, yɛɛ pemee!\nAfei, wɔpaa Onyankopɔn a ɔbɔɔ wɔn;\nwɔammu wɔn Botan a ɔyɛ wɔn nkwagyeɛ no.\n16Wɔkanyane ne ninkunutwe, ɛfiri sɛ wɔsomm anyame foforɔ;\nwɔyɛɛ akyiwadeɛ pii de hyɛɛ no abufuo.\n17Wɔbɔɔ afɔdeɛ maa ahonhom fi, anyame huhuo,\nanyame a na wɔnnim wɔn dada,\nanyame a wɔbaa nnansa yi ara,\nanyame a na wɔn agyanom nsuro wɔn.\n18Mopaa Ɔbotan a ɔyɛɛ mo agya no.\nMo werɛ firii Onyankopɔn a ɔwoo mo no.\n19Awurade hunuu yei na wɔn ho yɛɛ no nwunu.\nƆno ankasa mmammarima ne ne mmammaa hyɛɛ no abufuo.\n20Ɔkaa sɛ, “Mɛgya wɔn hɔ;\nMɛma wɔn awieeɛ aba!\nƐfiri sɛ, wɔyɛ awoɔ ntoatoasoɔ kɔntɔnkye;\nmma a wɔnni nokorɛ.\n21Wɔde anyame foforɔ som akanyane me ninkuntwe;\nwɔde anyame huhuo ahyɛ me abufuo.\nAfei, mɛhyira aman a wɔnyɛ me ɔman mpo ama wɔn ani abere;\nmɛhyira aman amanmufoɔ a wɔnni nteaseɛ ahyɛ wɔn abufuo.\n22Mʼabufuo dɛre sɛ ogya,\nna ɛhye kɔsi damena mu.\nƐsɛe asase ne so nnɔbaeɛ nyinaa\nna ɛpaapae mmepɔ fapem.\n23“Mɛhɔre amanehunu wɔ wɔn so\nna mato me bɛmma awowɔ wɔn.\n24Mede ɛkɔm kɛseɛ,\nhuraeɛnini ne owuyadeɛ bɛba wɔn so.\nWɔde wiram mmoa se\nne awɔ a wɔn ano wɔ borɔ a wɔwea fam bɛha wɔn.\n25Mmɔntene so no wɔbɛwuwu akofena ano,\nna afie mu, ehu bɛtɔ wɔn so.\nMmeranteɛ ne mmabaawa\nmmɔfra ne mpanin nyinaa.\n26Meyɛɛ mʼadwene sɛ mɛbɔ wɔn ahwete\nama wɔn nkaeɛ ayera.\n27Nanso, mesuroo ɔtamfoɔ fɛdie,\nsɛ ebia atiafoɔ rente aseɛ na wɔaka sɛ,\n‘Yɛn tumi adi nkonim!\nƐnyɛ Awurade na ɔyɛeɛ!’ ”\n28Israel yɛ ɔman a wɔnni adwene.\nNnipa no yɛ nkwaseafoɔ, na wɔnni nteaseɛ.\n29Ao, sɛ wɔnim nyansa a, anka wɔbɛte yei ase!\nAo, anka wɔbɛhunu wɔn hyɛberɛ!\n30Ɛbɛyɛ dɛn na onipa baako ataa nnipa apem,\nna baanu bɛma ɔpedu adwane,\ngye sɛ wɔn Botan atɔn wɔn.\nGye sɛ Awurade ayi wɔn ama.\n31Na wɔn botan nte sɛ yɛn Botan,\nsɛdeɛ wɔhunu no.\n32Wɔn bobe nyini firi Sodom bobe mu\nfiri Gomora bobe nturom.\nWɔn bobe aba yɛ awuduro\nna wɔn siaka nso yɛ nwono.\n33Wɔn bobesa yɛ awɔ ano borɔ;\naprammire ano borɔ kɔdiawuo.\n34“Merekora saa nneɛma yi nyinaa,\nasɔ ano de asie mʼadekoradan mu.\n35Mɛtɔ awere; wɔn a ɛfata wɔn no, ɛbɛtua wɔn so ka.\nƐrenkyɛre wɔn nan bɛwatiri.\nWɔn amanehunu da no bɛduru,\nna wɔn hyɛberɛ bɛto wɔn.”\n36Awurade bɛbu ne nkurɔfoɔ atɛn\nna wasesa nʼadwene wɔ ne nkoa ho,\nƐberɛ a wahunu sɛ wɔn ahoɔden asa,\nna ɛnkaa obiara, akoa anaa ɔdehyeɛ.\n37Ɔbɛbisa sɛ, “Afei wɔn anyame no wɔ he,\nɔbotan a wɔde yɛɛ wɔn dwanekɔbea no,\n38anyame a wɔdii wɔn afɔrebɔdeɛ mu sradeɛ no\nna wɔnom wɔn afɔrebɔdeɛ mu nsã no?\nMa saa anyame no nsɔre mmɛboa mo!\nMa wɔnyɛ mo dwanekɔbea!\n39“Afei, monhunu sɛ, me ara me ne no!\nOnyame biara nni hɔ sɛ me!\nMe na mekum na mema nkwa:\nMe na mepira, na mesa;\nobi ntumi nnye wo mfiri me nsam.\n40Afei, mepagya me nsa kyerɛ soro\nKa sɛ: Sɛ mete ase yi,\n41Sɛ mese mʼakofena a ɛpa yerɛ yerɛ ano\nna mefiri atemmuo ase a,\nmɛtɔ mʼatamfoɔ so awere\nna matua wɔn a wɔtan me so ka.\n42Mɛma me bɛmma anom mogya abo,\nna mʼakofena asɛe honam,\natɔfoɔ ne nnommumfoɔ mogya,\nne atamfoɔ ntuanofoɔ tiri.”\n43Ao ɔsorosoro, mo ne no nni ahurisie,\nɛfiri sɛ, ɔbɛtɔ nʼasomfoɔ mogya so were.\nƆbɛtɔ nʼatamfoɔ so awere\nna wadwira nʼasase ne ne nkurɔfoɔ ho.\n44Mose ne Nun babarima Hosea baeɛ bɛkaa dwom yi mu nsɛm nyinaa kyerɛɛ nnipa no. 45Mose wiee saa dwom no mu nsɛm no ka no, 46ɔka kaa ho sɛ, “Momfa nsɛm a maka akyerɛ mo no nyinaa nsie mo akoma mu. Monka nkyerɛ mo mma nso sɛdeɛ ɛbɛyɛ a wɔbɛdi emu asɛm biara so sɛ mmara. 47Saa nkyerɛkyerɛ yi nyɛ nsɛm bi kwa, ɛyɛ mo nkwa! Sɛ modi so a, mo nkwa nna bɛware wɔ asase a moretwa Asubɔnten Yordan akɔtena so no so.”\n48Ɛda no ara, Awurade ka kyerɛɛ Mose sɛ, 49“Kɔ Moab, kɔ mmepɔ a ɛwɔ asuo no apueeɛ no so, na foro Nebo bepɔ a ɛne Yeriko di nhwɛanim no. To wʼani hwɛ Kanaan asase no, asase a mede rema Israelfoɔ sɛ wɔn agyapadeɛ no. 50Ɛhɔ na wobɛwu wɔ bepɔ no so, na woakɔka wʼagyanom ho, sɛdeɛ wo nua Aaron wuu wɔ Hor bepɔ so kɔkaa nʼagyanom ho no. 51Ɛfiri sɛ, mo baanu dii me hwammɔ wɔ Israelfoɔ mu wɔ Meriba ne Kades asuo ho wɔ Sin ɛserɛ so. Moanni me kronkronyɛ ho adanseɛ ankyerɛ Israelfoɔ no wɔ hɔ. 52Ɛno enti, mobɛhunu asase no afiri akyiri, nanso mo nan rensi asase a mede rema Israelfoɔ no so.”\nASCB : 5 Mose 32


Korintofo II 11 NA-TWI - Paulo ne atoro asomafo - Mewɔ anidaso - Bible Gateway\nKorintofo II 10Korintofo II 12\nKorintofo II 11 Nkwa Asem (NA-TWI)\n11 Mewɔ anidaso sɛ, sɛ meyɛ nkwaseade koraa a, mubegye me. Mepa mo kyɛw, monyɛ saa. 2 Metwe mo ho ninkunu sɛnea Onyankopɔn twe mo ho ninkunu no. Mote sɛ ɔbaabun a, mahyɛ ɔbarima baako pɛ bi a, ɔno ne Kristo no bɔ sɛ mede mo bɛma no aware. 3 Misuro sɛ wɔbɛsɛe mo adwene na mo a mode mo ho nyinaa ama Kristo no, mubegyae sɛnea Ɔwɔ no nam anifere so daadaa Hawa no. 4 Mode anigye gye obiara a ɔba mo nkyɛn bɛka Yesu foforo a ɔnyɛ nea yɛka ne ho asɛm kyerɛ mo no di; mugye honhom no ne asɛmpa a nsonoe da ɛno ne Honhom ne Asɛmpa a yɛka kyerɛ mo no ntam no di.


디모데전서 1 KLB - Timoteo I 1 NA-TWI | Biblica América Latina\n디모데전서 1 KLB - Timoteo I 1 NA-TWI\nTimoteo I 1\n1Saa nhoma yi fi Yesu Kristo somafo Paulo a ɔnam Onyankopɔn a ɔyɛ yɛn anidaso no hyɛ so nkyɛn, 2 kɔma Timoteo a ɔyɛ me ba kann wɔ gyidi no mu nkyɛn. Agya Onyankopɔn ne Kristo Yesu a ɔyɛ yɛn Awurade no adom, mmɔborɔhunu ne asomdwoe nka mo.\n3 Mepɛ sɛ motena Efeso sɛnea merekɔ Makedonia no meka kyerɛɛ mo no. Nnipa bi wɔ hɔ a wɔrekyerɛkyerɛ nkyerɛkyerɛ bɔne a ɛsɛ sɛ mohyɛ wɔn na wogyae. 4 Monka nkyerɛ wɔn na wonnyae atorosɛm ne wɔn nenanom din bebrebe a wɔbobɔ no, efisɛ, saa nneyɛe no de akyinnye ba. Ɛmmoa Onyankopɔn nhyehyɛe a wɔnam gyidi nko so na wohu no. 5 Saa ɔhyɛ yi botae ara ne sɛ, ɛbɛkanyan ɔdɔ a efi koma pa, adwenem fann ne gyidi pa mu.\n6 Nnipa bi atwe wɔn ho afi ɔkwan pa no so de wɔn ho ama akyinnye hunu. 7 Wɔpɛ sɛ wɔyɛ Onyankopɔn mmara no akyerɛkyerɛfo nanso wɔn ara wɔn nsɛm a wɔka no wɔnte ase. Saa ara nso na wonni gyidi wɔ nsɛm a wɔka no mu.\n8 Yenim sɛ, sɛ wɔnam mmara kwan so de Mmara no di dwuma a eye. 9 Ɛsɛ sɛ yɛkae hu sɛ, wɔnyɛ mmara mma atreneefo na mmom wɔyɛ ma mmaratofo, nnebɔneyɛfo, wɔn a wonsuro Nyame ne abɔnefo, wɔn a wɔnyɛ kronkron anaa wɔn ho ntew, wɔn a wokum wɔn agyanom ne wɔn nanom, awudifo, 10 afideyɛfo, aguamammɔfo, nnipawiafo, atorofo a wɔka nkontomposɛm anaa wɔyɛ biribi a ɛne nokware nkyerɛkyerɛ no bɔ abira no. 11 Saa nkyerɛkyerɛ no wɔ Asɛmpa a wɔde ama me sɛ menka ho asɛm nkyerɛ no mu. Ɛyɛ Asɛmpa a efi Onyankopɔn a ɔyɛ onuonyamfo na wɔahyira no no nkyɛn.\n12 Meda yɛn Awurade Yesu Kristo a wama me ahoɔden ma midi me dwuma no ase. Meda no ase sɛ wadwen me ho sɛ mefata na wayi me sɛ mensom no. 13 Nanso mmere bi a atwam no, na mekasa tia no, taa no, kaa nsɛm a ɛmfata faa ne ho. Onyankopɔn ahu me mmɔbɔ na esiane sɛ na minnye nni nti, na minnim nea mereyɛ. 14 Yɛn Awurade hwiee n’adom a ɛdɔɔso no guu me so maa me gyidi ne ɔdɔ a esiane sɛ yɛne Kristo Yesu aka abom no nti, abɛyɛ yɛn dea no.\n15 Eyi yɛ nokwasɛm a ɛsɛ sɛ yegye tom na yegye di koraa sɛ: Kristo Yesu baa wiase begyee nnebɔneyɛfo nkwa. Meyɛ ɔdebɔneyɛfo a odi kan koraa. 16 Nanso esiane saa nti, wahu me mmɔbɔ sɛnea ɛbɛyɛ a me a meyɛ ɔdebɔneyɛfo a odi kan no, Kristo Yesu nam me so bɛda ne boasetɔ a enni awiei no adi akyerɛ wɔn a wobegye no adi no na wɔanya nkwa a enni awiei. 17 Anuonyam ne nnidi nka Onyankopɔn daadaa. Ɔno ne mmeresantenhene. Ɔno na wonhu no na onwu da nso. Ɔno nkutoo ne Onyankopɔn a nimdeɛ ahyɛ no ma. Amen.\n18 Afei, me ba Timoteo, mede saa dwumadi a wɔhyɛɛ ho nkɔm fi tete no hyɛ wo nsa. Wugu so reko ɔko pa no no, ma saa nsɛm no nyɛ w’akode, 19 na so wo gyidi mu dennen na ma w’adwene mu nyɛ fann. Nnipa bi ntie wɔn atiboa nam saayɛ so asɛe wɔn gyidi. 20 Saa nnipa no bi ne Himeneo ne Aleksandro a mayi wɔn ama Satan na wakyerɛ wɔn sɛnea wɔnnka abususɛm nntia Onyankopɔn.\nNA-TWI : Timoteo I 1


KENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lithuanian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Urdu Xhosa Zulu\nAfofantɔ—Painted Lady—Wɔahu Ne Ho Ahintasɛm No\nEUROPAFO akyerɛ afofantɔ a ne ho yɛ fɛ a wɔfrɛ no painted lady (Vanessa cardui) ho anigye bere tenten ni, nanso wontumi nhu nea sɛ ahohuru bere twam a, ɛto wɔn. So wowuwu bere a awɔw bere aba no? Nhwehwɛmu foforo a wɔayɛ da biribi a ɛyɛ nwonwa adi. Afe biara no, sɛ edu saa bere no a, afofantɔ no twa kwan fi Europa atifi fam kɔ Afrika.\nNhwehwɛmufo aka nhwehwɛmu a wɔde mfiri ayɛ ne nea atuhoamafo pii a wɔwɔ Europa ahu no abom. Wɔn nhwehwɛmu no daa no adi sɛ sɛ ahohuru bere ba awiei a, afofantɔ yi ɔpepem pii tu fa ahum mu kɔ anafo fam. Wotumi tu kɔ soro bɛyɛ mita 500 ma enti ɛyɛ den sɛ nnipa behu wɔn. Ansa na afofantɔ no betwa kwantenten a ɛte saa akɔ Afrika no, wɔtwɛn kosi sɛ wobenya mframa a ɛbɛboa wɔn ma wɔatumi atwa kilomita 45 wɔ dɔnhwerew biara mu. Ɔkwan a wotwa afe biara no tenten yɛ kilomita 15,000, na wofi ase wɔ atifi fam wɔ Arctic ano de kowie anafo fam wɔ Afrika Atɔe fam baabi a osu tɔ na awia bɔ kɛse wɔ hɔ no. Ɔkwan a wotwa no te sɛ nea monarch afofantɔ a wɔwɔ Amerika Atifi fam twa no mmɔho abien. Egye awo ntoatoaso asia ansa na afofantɔ yi atumi atwa saa kwan yi akɔ aba.\nƆbenfo Jane Hill, a ɔwɔ York Sukuupɔn a ɛwɔ England no kyerɛkyerɛ mu sɛ: “Bere a afofantɔ yi nam nyinaa no, na wɔretow nkesua repaapae wɔn mma.” Afe biara wɔnam saa kwan yi so de wɔn dɔm no tu fi Europa Atifi fam kɔ Afrika na wɔsan ba.\nRichard Fox, a ɔda nhwehwɛmufo ano wɔ Butterfly Conservation adwumakuw no mu no ka sɛ: “Aboa ketewa yi a ne mu duru nnu gram biako, a n’amemene kɛse nyinaa te sɛ akoroteaa ti yi nnya hokwan nsua biribiara mfi afofantɔ a wɔanyinyin na wɔwɔ osuahu no hɔ, nanso wotumi twa kwan tenten yi kɔ san ba.” Fox toa so sɛ, “kan no na wosusuw sɛ mframa bɔ afofantɔ yi kɔ baabiara kɛkɛ kosi sɛ Britain awɔw a ano yɛ den no bekunkum wɔne wɔn asefo nyinaa.” Nanso nhwehwɛmu yi “akyerɛ sɛ afofantɔ yi yɛ akwantufo a wɔaben paa.”


Nea Bible Aka Afa Abɔfo Ho\nSɛ yɛhwɛ nhoma ahorow, mfonini a nkurɔfo adrɔdrɔ, ne sini mu a, yehu abɔfo ho nsɛm pii. Nanso yɛka abɔfo a, wɔyɛ henanom? Adwuma bɛn na wɔyɛ?\nYɛka abɔfo a, wɔyɛ henanom?\nNEA BIBLE AKA\nAnsa na Onyankopɔn rebɔ ɔsoro ne asase ne nnipa a wodi kan no, na wabɔ abɔfo dedaw. Sɛ yɛde nnipa toto abɔfo ho a, nnipa mmɛn wɔn koraa. Abɔfo wɔ tumi sen nnipa koraa. Abɔfo deɛ, wɔne Onyankopɔn ankasa na ɛte. Wɔwɔ ahonhom atenae a nnipa ntumi mfa wɔn ani nhu, na wɔrentumi nkɔ hɔ nso. (Hiob 38:4, 7) Bible frɛ abɔde a wɔkorɔn yi “ahonhom” ne “abɔfo.”—Dwom 104:4. *\nAbɔfo dodow yɛ sɛn? Wɔdɔɔso paa. Abɔfo a wɔatwa Onyankopɔn ahengua ho ahyia no, wɔn dodow yɛ “ɔpedudu,” anaa “mpempem huhaa.” (Adiyisɛm 5:11) Sɛ yɛbɛfa asɛm yi sɛnea Bible aka yi ara a, ɛnde yɛbɛka sɛ abɔfo no dodow yɛ ɔpepehaha pii!\n‘Mihuu abɔfo bebree a wɔatwa ahengua no ho ahyia, na na wɔn dodow yɛ ɔpedudu ne mpempem huhaa.’—Adiyisɛm 5:11.\nTete no, adwuma bɛn na abɔfo yɛe?\nNá Onyankopɔn taa ma abɔfo kasa ma no anaa ɔsoma wɔn. * Afei nso, Bible ma yehu sɛ na Onyankopɔn ma wɔyɛ anwonwadwuma. Onyankopɔn somaa ɔbɔfo bi ma ɔkɔka kyerɛɛ Abraham sɛ mma ɔmfa ne ba Isak mmɔ afɔre. Bio nso, Onyankopɔn maa ɔbɔfo no hyiraa Abraham. (Genesis 22:11-18) Ɔbɔfo bi yii ne ho adi kyerɛɛ Mose wɔ nwura bi a na ɛredɛw mu. Ɔbɛkaa asɛm bi kyerɛɛ Mose, na ɛmaa n’asetena sesae koraa. (Exodus 3:1, 2) Bere a wɔde odiyifo Daniel kɔtoo agyata amena mu no, ‘Onyankopɔn somaa ne bɔfo ma okomuamuaa agyata no ano.’—Daniel 6:22.\n“Afei Yehowa bɔfo yii ne ho adi kyerɛɛ [Mose] wɔ nkyɛkyerɛ bi a ɛredɛw mu.”—Exodus 3:2.\nSeesei adwuma bɛn na abɔfo reyɛ?\nAdwuma a nnɛ abɔfo reyɛ no, ɛnyɛ ne nyinaa na yebetumi ahu. Nanso, Bible kyerɛ sɛ, wɔreboa ama nnipa a wɔwɔ adwempa ahu Onyankopɔn yiye.—Asomafo Nnwuma 8:26-35; 10:1-22; Adiyisɛm 14:6, 7.\nYehowa maa agyapanyin Yakob soo dae bi. Yakob huu sɛ abɔfo redi aforosian wɔ “antweri” anaa atwedeɛ bi so. Ná atwedeɛ no si asase so, na na n’atifi kɔpem soro. (Genesis 28:10-12) Ɛbɛyɛ sɛ Yakob nyaa adwene sɛ Yehowa Nyankopɔn soma abɔfo ma wɔba asase so bɛboa nnipa anokwafo a wohia Yehowa mmoa. Adwene a Yakob nyae no, yɛn nso yebetumi anya bi.—Genesis 24:40; Exodus 14:19; Dwom 34:7.\n“Ohui sɛ antweri bi si asase so na n’atifi kɔpem soro; na ohui sɛ Onyankopɔn abɔfo redi aforosian wɔ so.”—Genesis 28:12.\n^ nky. 6 Bible kyerɛ sɛ abɔfo bi yɛɛ asoɔden sɔre tiaa Onyankopɔn tumidi. Enti Bible frɛ saa abɔfo bɔne no sɛ “adaemone.”—Luka 10:17-20.\n^ nky. 11 Nokwasɛm ne sɛ, Hebri ne Hela nsɛmfua a wɔkyerɛɛ ase wɔ Bible mu sɛ ‘ɔbɔfo’ no, ne nyinaa kyerɛ ‘obi a yɛsoma no.’\nNea Bible Ka Fa Abɔfo Ho\nBible ka abɔfo ne adaemone ho asɛm. Honhom abɔde yi wɔ hɔ ampa? Wobetumi aboa yɛn anaa wobetumi apira yɛn?\nMɛyɛ Dɛn Anya Ahofadi Pii?\nAdaemone Wɔ Hɔ Ampa?


Banovci (Nijemci) - Wikipedia\nBanovci yε kuro ketiwa bi a ɛwɔ Krowehyia man mu. Efi hɔ rokɔ Serbia hyeɛso no yɛ kilomita nson (7).Sɛ ibutum afi akura no ase aba kurom a, gyedɛ ɛfa D46 kwantenpɔn noso na saa kwan yi bɛfa Vinkovci toa so kɔfa Serbia kɔsi Sid, keteke kwan no ho.\n3.1 Habsburg Monarchy\n3.2 Wiase ko II\n6 Nnipa titirew bi a wɔtete hɔ\n7 Beaɛ menyaa mmoa fii\nBanovci akura no, wɔfrɛɛ no "Novi Banovci" a bɛsii afe apem ahankron (1900) mu ne "Šidski Banovci" nso wɔ afe apem ahankron ne du (1910) mu kosi apem ahankron ne aduokron baako (1991).Woyii asɛmfua a odi kan no fii mu de sesaa kurow ne din wɔ afe apem ahankron ne aduokron baako (1991) mu aber na kurow no ka Eastern Slavonia, Baranja and Western Syrmia hu a bɛsii apem ahankron ne aduokron nwɔtwe (1998) AD bere UNTAES amanmuo no baa awieɛ. Nnipa a na wɔtete akura no ase kɔɔ so de saa edin no frɛɛ akura no abɛsi nnɛ. Nanso ɔman no mmra ɔfa abatow ho no da so de edin Šidski Banovci no yɛ adwuma emfa ho sɛ edin Banovci wɔhɔ no.kurow a wɔfrɛ no Sid mu na wonyaa edin "Šidski" no fii, na na efri Banovci rokɔ hɔ yɛ kilomita du-mmienu (12). Sɛ mpo wɔkɔ Krowehyia man no mu a, Keteke adwumadibea no daso frɛ keteke gyinabea no Šidski Banovci keteke gyinabea. Wɔ nhwehwɛ mu a "The New York Times" amaneɛbɔ krataa no yɛɛ wɔ afe mpem mmienu ne num (2005) mu no, wɔde edin dada no dii dwuma.\nƐmfa ho sɛ Serbiafo a wofi Krowehyia no na wɔdoo so paa wɔ akura no ase no, Nijemci mantam no ma kwan ma wɔde kasa no di dwuma pɛpɛɛpɛ emfa ho sɛ wonka Krowehyiafo kasa anka saa no, afei nso wɔsan de serbiafo kasa ne akyerɛwba so di dwuma.\nNnɛ sɛ wokɔ akura no ase a, senea ɛhɔ te ne adan ahorow a ɛwɔ hɔ no, wofii ase kyekyer no afe apem ahanson aduasa (1730s) mmerɛ no mu na wɔfrɛɛ no Banovci Fofor. wɔkyekyer bɛn akura dada bi a nnɛ wɔfrɛ no Vinkovački Banovci a wɔkyekyer no sentri du-num (15) mu.Serbiafo akwantufo kɛtenaa hɔ aber a na Roman mankronkron no hwɛfo Charles VI di ade.Saa serbia akwantufo yi fi kurow nnɛ yɛfrɛ hɔm Montenegro na ɛkɔɔ hɔ.\nWiase ko II[sesa]\nWɔ wiase ko II mu no, wɔn wonyaa wɔn tirdidii mu no kɔtenaa Banovci.Banovci hɔ a nso na Yugoslav Partisans a na ɛwɔ Syrmia no hyiam faa adwen sɛ wobeyi Nazi aban no ama. Wɔ Ahinime bosom no da ɔtɔ so nwɔtwe (8), wɔ afe apem ahankron aduanan mmiensa (1943) no, Atuatew kuw a wɔfrɛ wɔn Syrmia NOP no seɛ Zagreb–Belgrade keteke kwan no, keteke no efidie a ɛma no yɛ edwuma ne beaɛ a wode nneɛma gu no mu Nsia (6). Adekyee no, Ustasha apolisifo no nso sɛn nnipa aduonu (20) a wɔfi Šid wɔ dua so de yɛɛ nsɛnnahɔ maa Atuatewfo no.Wɔ afe apem ahankron aduanan mmiensa (1943), Ahinime bosome no da a ɛtɔ so du-nkron (19) no, kɔtuu fam agudiɛ wɔ hɔ aber wɔseɛ Germanfo keteke no.\nElementary School Ilača-Banovci (Template:Lang-hr) yɛ mmɔfra sukuu a ɛwɔ Ilača, ɛwɔ Banovci ɛne Vinkovački Banovci. Kasa a wɔde kyerɛ adeɛ wɔ hɔ ne Croatian kasa ne Serbian kasa.\nSaa Banovci sukuu yi mu ara na na wɔhwɛ yɛ sukuu no daadaa mu ntotoeɛ de ma sukuu no ansa na wɔreyi sukuu no akɔ Ilača wɔ afe mpem mmienu ne mmienu (2002) mu.\nNK Borac yɛ bɔɔlobɔ kuo a ɛwɔ Banovci. Wɔtee saa bɔɔlobɔkuo yi wɔ afe apem ahankron aduanan mu (1940), a ɛyɛ kuromanfoɔ no ara na wɔtee saa bɔɔbɔkuo yi. Bɔɔbɔkuo yi din no asekyerɛ ne "ɔkofoɔ" a yɛka no wɔ borɔfo kasa mu sɛ "Fighter" no, a ɛkyerɛ asraafoɔ a wɔfri kuro no mu kɔkoo wɔ wiase amansan ko a ɛtɔ so mmienu no mu (World War II). Agoprama a ɛwɔ Banovci no yɛ bɔɔlobɔkuo no dea. Berɛ ano berɛ ano biara no bɔɔbɔkuo no tumi yɛ biribi wɔ 3 County League akansie no mu ɛna berɛ biara no nso wɔka wɔn a wɔda atwedeɛ no kan de bɛsi mmiensa no so. ɛyɛ kuromanfoɔ no mmoa ne wɔn ntoboa na wɔtee NK Borac bɔɔbɔkuo no, municipality no nso ka ho ɛna afei ɔmanfoɔ no daadaa dwadie mu. wɔn a wɔsi akan ma Borac no nyinaa bɔ bɔɔlo de kyɛ a wɔnnye sika biara mfiri bɔɔlobɔkuo no hɔ.\nNnipa titirew bi a wɔtete hɔ[sesa]\nTemplate:Ill (President of the Berlin-Brandenburg Academy of Sciences and Humanities 2006-2015, Union of the German Academies of Sciences and Humanities 2008-2015 and the All European Academies since 2012)\nBeaɛ menyaa mmoa fii[sesa]\n↑ 2.0 2.1 2.2 https://web.archive.org/web/20180621170736/http://deutsche-gemeinschaft.eu/wp-content/uploads/2013/10/Jahrbuch-2016-WEB.pdf\nYɛ yi fii "https://tw.wikipedia.org/w/index.php?title=Banovci_(Nijemci)&oldid=62646"\nNsesae ba kratafa yi so da 24 Ogyefuo 2022, mmere 13:47.


1 Samuel 22 | Intanɛt So Bible| Wiase Foforɔ Nkyerɛaseɛ\n22 Enti Dawid fii hɔ,+ na oguan+ kɔɔ Adulam+ ɔbodan+ no mu, na ne nuanom ne ne papa fie nyinaa tee, na wosian kɔɔ ne nkyɛn wɔ hɔ. 2 Na mmarima a wɔn ho akyere+ wɔn nyinaa ne wɔn a wɔdede aka+ nyinaa ne wɔn a nsɛm ahyɛ wɔn so+ nyinaa boaboaa wɔn ho ano kɔɔ ne nkyɛn,+ na ɔyɛɛ wɔn so panyin.+ Mmarima bɛyɛ ahanan na wɔkɔkaa ne ho. 3 Akyiri yi, Dawid fii hɔ kɔɔ Mispe wɔ Moab, na ɔka kyerɛɛ Moab+ hene sɛ: “Mesrɛ wo, ma me papa ne me maame+ mmɛtena mo nkyɛn nkosi sɛ mehu nea Onyankopɔn bɛyɛ me.” 4 Enti ɔde wɔn tenaa Moab hene nkyɛn, na wɔne no tenae nna a Dawid te beae a ɛhɔ kɔ yɛ den+ no nyinaa. 5 Ɛnna odiyifo Gad+ ka kyerɛɛ Dawid sɛ: “Nkɔ so ntena beae a ɛhɔ kɔ yɛ den no. Fi hɔ na kɔ Yuda asase so.”+ Enti Dawid siim kɔɔ Heret kwae mu. 6 Na Saul tee sɛ wɔahu baabi a Dawid ne mmarima a wɔka ne ho no wɔ. Ná Saul te Gibea, tamarisk+ dua no ase wɔ sorɔnsorɔmmea hɔ kura ne peaw+ ne nsam, na ne nkoa nyinaa gyinagyina ne ho. 7 Ɛnna Saul ka kyerɛɛ ne nkoa a wogyinagyina ne ho no sɛ: “Mo Benyaminfo, muntie ɛ. So Yese ba+ no nso bɛmema mo nyinaa mfuw ne bobe nturo?+ Ɔbɛyɛ mo nyinaa apem apem so ahwɛfo+ ne ɔha ha so ahwɛfo anaa? 8 Mo nyinaa moabɔ me ho pɔw. M’ankasa me ba ne Yese ba no ayɛ apam,+ na obiara anyi me asotiw,+ na obiara nni hɔ a odwen me ho a obeyi me asotiw sɛ m’ankasa me ba ama m’akoa so atia me ma wakɔtɛw me nnɛ a merekasa yi.” 9 Ɛnna Edomni Doeg+ a wɔde no asi Saul nkoa so no buae sɛ: “Mihui sɛ Yese ba no baa Ahitab+ ba Ahimelek+ nkyɛn wɔ Nob. 10 Obisaa+ Yehowa maa no, na ɔmaa no aduan,+ na ɔde Filistini Goliat nkrante+ maa no.” 11 Ɛhɔ ara na ɔhene somae sɛ wɔnkɔfrɛ Ahitab ba ɔsɔfo Ahimelek mmra, ɔne ne papa fie nyinaa, asɔfo a wɔwɔ Nob+ no. Enti wɔn nyinaa baa ɔhene anim. 12 Ɛnna Saul kae sɛ: “Ahitab ba, mesrɛ wo tie!” Na ɔkae sɛ: “Mini, me wura.” 13 Na Saul ka kyerɛɛ no sɛ: “Dɛn nti na moabɔ me ho pɔw,+ wo ne Yese ba no, na womaa no aduan ne nkrante, na wubisaa Onyankopɔn maa no, sɛ ɔnsɔre ntɛw me nnɛ a merekasa yi?”+ 14 Ɛnna Ahimelek buaa ɔhene sɛ: “Wo nkoa nyinaa mu no, hena na ɔte sɛ Dawid,+ ɔnokwafo+ a ɔyɛ ɔhene sew+ ne w’awɛmfo so panyin a wodi no ni wo fie?+ 15 Ɛnnɛ na merefi ase abisa+ Onyankopɔn ama no anaa? Ɛmpare me! Mma ɔhene mmfa asɛm bi nnto n’akoa ne me papa fie nyinaa so, na eyi nyinaa, ketewaa oo, kɛse oo, w’akoa nnim ho hwee.”+ 16 Nanso ɔhene kae sɛ: “Ahimelek, owu na wubewu,+ wo ne wo papa fie nyinaa.”+ 17 Ɛnna ɔhene ka kyerɛɛ mmirikatufo+ a wogyinagyina ne ho no sɛ: “Monnan mo ho nkum Yehowa asɔfo no, efisɛ wɔne Dawid adi nsawɔso; wohui sɛ ɔreguan nanso wɔanyi me asotiw!”+ Na ɔhene nkoa no ampɛ sɛ wɔteɛ wɔn nsa ka Yehowa asɔfo no tow hyɛ wɔn so.+ 18 Afei ɔhene ka kyerɛɛ Doeg+ sɛ: “Dan wo ho na tow hyɛ asɔfo no so!” Ɛhɔ ara na Edomni+ Doeg dan ne ho tow hyɛɛ asɔfo no so. Ɛda no, okunkum+ mmarima aduɔwɔtwe anum a wɔhyehyɛ nwera asɔfotade.+ 19 Asɔfo no kurow Nob+ mpo, ɔde nkrante kunkum emu nnipa; ɔde nkrante kunkum mmarima ne mmea, mmofra ne nkokoaa, anantwi ne mfurum ne nguan. 20 Nanso Ahitab ba Ahimelek ba biako a wɔfrɛ no Abiatar+ nyaa ne ho tetewee, na oguan kodii Dawid akyi. 21 Na Abiatar ka kyerɛɛ Dawid sɛ: “Saul akunkum Yehowa asɔfo no.” 22 Ɛnna Dawid ka kyerɛɛ Abiatar sɛ: “Ɛda no,+ na Edomni Doeg wɔ hɔ, enti na minim sɛ nea ɛte biara, ɔbɛka akyerɛ Saul.+ Me na mayɛ wo papa fie akra nyinaa bɔne. 23 Wo de, tena me nkyɛn. Nsuro, na obiara a ɔhwehwɛ me kra no hwehwɛ wo nso kra, na wuhia sɛ mebɔ wo ho ban.”+


Wuhu “Onii a Wonhu No no” Anaa? | Adesua\n“Ɔkɔɔ so tintimii te sɛ nea ohu Onii a wonhu no no.”—HEB. 11:27.\nSƐ WUHU “ONII A WONHU NO NO” A, ƆKWAN BƐN SO NA . . .\nɛbɛbɔ wo ho ban na nnipa ho suro amfa wo dommum?\nɛbɛka wo ma wode nsi ne ahokeka ayɛ asɛnka adwuma no?\nɛbɛboa wo ma woatintim wɔ ahohiahia kɛse no mu?\n1, 2. (a) Dɛn nti na mfiase no na ɛte sɛ nea Mose wɔ asiane mu? (Hwɛ mfonini a ɛwɔ adesua yi mfiase no.) (b) Dɛn nti na na Mose nsuro ɔhene no abufuw?\nNÁ Farao yɛ ɔhene a ne tumi nni ano. Nokwasɛm ni, na Egyptfo bu no sɛ ɔyɛ onyame. Nhoma bi kae sɛ: “Na Egyptfo bu Farao sɛ obi a ɔwɔ nyansa ne tumi sen asase so abɔde biara.” (When Egypt Ruled the East) Nea ɛbɛyɛ na Egyptfo asuro Farao no, na wɔayɛ ɔprammiri ti da n’ahemmotiri anim—ɔprammiri a n’ani abere. Na saa mfonini yi bɛkae ɔhene no atamfo sɛ, sɛ wɔde wɔn asɛm ba ne so a, ɔbɛsɛe wɔn ntɛm. Ɛnde, wohwɛ a Mose bɛte nka sɛn bere a Yehowa ka kyerɛɛ no sɛ: “Bra na mensoma wo Farao nkyɛn na koyi me man Israelfo no fi Egypt”?—Ex. 3:10.\n2 Mose kɔɔ Egypt de Onyankopɔn asɛm kɔtoo Farao anim, na ɔhene no bu fuwii papa. Akyiri yi, bere a Onyankopɔn de ɔhaw akron baa Egyptfo so no, Farao ka kyerɛɛ Mose sɛ: “Hwɛ na woansi m’anim bio, efisɛ da a wubesi m’anim no, wubewu.” (Ex. 10:28) Nanso, ansa na Mose refi Farao anim akɔ no, ɔhyɛɛ nkɔm sɛ ɔhene no abakan bewu. (Ex. 11:4-8) Afei Mose ka kyerɛɛ Israelfo no sɛ abusua biara nkum abirekyi anaa odwennini na wɔmfa ne mogya mpetepete wɔn apon ho. Ná Egyptfo no bu odwennini sɛ akronkronne a wɔde ma wɔn nyame Ra. (Ex. 12:5-7) Ɛnde, dɛn na Farao bɛyɛ? Ɛno deɛ, ɛyɛ ɔno ara n’asɛm. Nanso Mose deɛ na biribiara mmɔ ne hu. Dɛn ntia? Efisɛ na ne gyidi yɛ den na otiee Yehowa. “Wansuro ɔhene no abufuw, na ɔkɔɔ so tintimii te sɛ nea ohu Onii a wonhu no no.”—Monkenkan Hebrifo 11:27, 28.\n3. Nsɛm bɛn na yebesusuw ho afa Mose gyidi ho?\n3 Wo nso ɛ? Wo gyidi yɛ den ma enti, sɛ yɛbɛka a, wutumi ‘hu Onyankopɔn’? (Mat. 5:8) Ɛnde, momma yensusuw Mose nhwɛso no ho. Eyi bɛhyɛ yɛn gyidi den na yɛahu “Onii a wonhu no no.” Ɔkwan bɛn so na gyidi a Mose nyaa wɔ Yehowa mu no pam nnipa ho hu fii ne mu? Dɛn na ɔyɛ de kyerɛe sɛ ogye Onyankopɔn bɔhyɛ di? Mose huu “Onii a wonhu no no.” Ɔkwan bɛn so na eyi boaa no ma otintimii bere a ɔne ne nuanom Israelfo wɔ asiane mu no?\n“WANSURO ƆHENE NO ABUFUW”\n4. Nnipa ani so no, na Mose te sɛn wɔ Farao anim?\n4 Obi nni gyidi a, ebia ɔbɛka sɛ Mose yɛ ntontom bi wɔ Farao ani so. Adeɛ yi yɛbɛka a, na Mose daakye ne ne nkwa nyinaa wɔ Farao nsam. Mose ankasa mpo bisaa Yehowa sɛ: “Mene hena a merekɔ Farao anim sɛ merekoyi Israelfo afi Egypt?” (Ex. 3:11) Saa bere yi na Mose aguan afi Egypt ma mfe 40 atwam. Enti, ebia obebisa ne ho sɛ, ‘Enti nyansa wom sɛ mɛsan akɔ Egypt akogyina ɔhene anim? Ɛnyɛ asɛm na merekɔpɛ ama me ho yi?’\n5, 6. Dɛn nti na Mose ansuro Farao na mmom osuroo Yehowa?\n5 Ansa na Mose resan akɔ Egypt no Onyankopɔn kyerɛɛ no ade titiriw bi. Ade koro no ara na Mose kyerɛw ho asɛm wɔ Hiob nhoma no mu. Ɔkae sɛ: “Yehowa suro—ɛno ne nyansa.” (Hiob 28:28) Nea ɛbɛyɛ na Mose anya osuro a ɛte saa na woayɛ n’ade nyansam no, Yehowa ma ohuu nsonsonoe a ɛwɔ nnipa ne ade nyinaa so Tumfoɔ Nyankopɔn no ntam. Enti obisae sɛ: “Hena na ɔyɛɛ ano maa onipa, na hena na ɔyɛ mum anaa ɔsotifo anaa nea ohu ade anaa onifuraefo? Ɛnyɛ me Yehowa?”—Ex. 4:11.\n6 Asuade bɛn na ɛwom? Yehowa na na ɔresoma Mose, enti ɛnsɛ sɛ osuro. Onyankopɔn no ara bɛma Mose biribiara a ohia na watumi de n’ano asɛm akɔto Farao anim. Na eyi nyɛ bere a edi kan a Onyankopɔn nkurɔfo adi amia wɔ Egypt. Ebia Mose kaee sɛnea Yehowa gyee Abraham, Yosef, ne Mose no ankasa fii Egypt ahemfo bi nsam. Enti biribiara kyerɛ sɛ Farao ntumi nnyina Yehowa anim simma koro mpo. (Gen. 12:17-19; 41:14, 39-41; Ex. 1:22–2:10) Mose de ne werɛ hyɛɛ “Onii a wonhu no no” mu, na onyaa akokoduru kɔɔ Farao anim kɔkaa nea Yehowa se ɔnka nyinaa.\n7. Ɔkwan bɛn so na gyidi a onuawa bi nyae wɔ Yehowa mu no bɔɔ ne ho ban?\n7 Onuawa bi a wɔfrɛ no Ella nso nyaa Yehowa mu gyidi, na eyi hyɛɛ no mpamden ma wansuro nnipa. Afe 1949 no, Soviet polisifo a wɔfrɛ wɔn KGB kyeree Ella wɔ Estonia, na wɔbɔɔ no adagyaw. Afei wɔhwɛɛ no hãã dii ne ho fɛw. Ella kae sɛ: “M’ani wui papa. Nanso mebɔɔ mpae, na ɛno akyi no mihui sɛ me ho atɔ me fɔmm.” Afei wɔde Ella nko ara kɔtoo afiase dan ketewa bi mu nnansa. Polisifo no teɛteɛm guu Ella so sɛ: “Yɛbɛhwɛ sɛ obi biara renkae edin Yehowa no mpo na wabɔ wɔ Estonia ha! Yɛde wo rekɔ nneduaban mu, na yɛde wɔn a aka akɔ Siberia!” Afei wodii ne ho fɛw kae sɛ: “Wo Yehowa no wɔ he?” Ella bɔɔ hu, anaa ɔde ne werɛ hyɛɛ Yehowa mu? Bere a wobisabisaa no nsɛm no wammɔ hu, na mmom ɔde akokoduru ka kyerɛɛ wɔn sɛ: “Magye bere asusuw asɛm yi ho, na masi gyinae sɛ mɛkɔ so afa Onyankopɔn adamfo na makɔda afiase sen sɛ mɛto ne mmara na moagyae me.” Na Ella hu Yehowa sɛ obi a ɔwɔ hɔ ankasa te sɛ mmarima a wogyina n’anim no. Ne gyidi bɔɔ no kyidɔm maa odii Yehowa nokware.\n8, 9. (a) Dɛn na ɛbɛboa wo na nnipa ho suro anni wo so? (b) Sɛ nnipa ho suro reyɛ akyekyere wo a, hena na ɛsɛ sɛ wode w’adwene si no so?\n8 Sɛ wowɔ Yehowa mu gyidi a, nnipa ho suro rentumi mfa wo dommum. Sɛ atumfoɔ de wɔn ani si wo so na wɔmpɛ sɛ wosom Yehowa a, ebia ɛbɛyɛ wo sɛ wo daakye ne wo nkwa nyinaa wɔ wɔn nsam. Ebia wubebisa wo ho sɛ: ‘Enti nyansa wom sɛ mekɔ so som Yehowa de hyɛ atumfoɔ no abufuw na wɔde me to tankuruwa mu?’ Kae sɛ, sɛ wowɔ gyidi wɔ Onyankopɔn mu a, nnipa ho suro renni wo so. (Monkenkan Mmebusɛm 29:25.) Bere bi Yehowa bisae sɛ: “Dɛn nti na wusuro ɔdesani a obewu ne onipa ba a wɔbɛma wayɛ sɛ wura momono?”—Yes. 51:12, 13.\n9 Fa w’adwene si W’agya Otumfoɔ Pumpuni no so. Onim wɔn a ne din nti wɔrehu amane nyinaa; ne yam hyehye no ma wɔn, na ɔboa wɔn. (Ex. 3:7-10) Sɛ wo gyidi nti wɔde wo kogyina wiase atumfoɔ anim a, ma Bible mu asɛm yi nhyɛ wo den: “Munnnwinnwen sɛnea mobɛkasa anaasɛ nea mobɛka ho; wɔde nea mobɛka bɛma mo dɔn no mu.” (Mat. 10:18-20) Atumfoɔ ne aban mpanyimfo ntumi nnyina Yehowa anim. Enti yɛ nea wubetumi biara fa hyɛ wo gyidi den nnɛ. Woyɛ saa a, wubehu paa sɛ Yehowa wɔ hɔ na wayɛ krado sɛ ɔbɛboa wo.\nƆDE NE WERƐ HYƐƐ ONYANKOPƆN BƆHYƐ MU\n10. (a) Afe 1513 A.Y.B., Nisan mu no, ahyɛde bɛn na Yehowa de maa Israelfo no? (b) Dɛn na ɛmaa Mose dii ahyɛde a Onyankopɔn de mae no so?\n10 Afe 1513 A.Y.B., ɔsram Nisan mu no, Yehowa ka kyerɛɛ Mose ne Aaron sɛ wɔnka nkyerɛ Israelfo no sɛ wɔmpɛ odwennini anaa abirekyi na wonkum no na wɔmfa ne mogya mpetepete wɔn apon ho. (Ex. 12:3-7) Na eyi yɛ biribi foforo koraa ma Israelfo no. Nanso dɛn na Mose yɛe? Akyiri yi ɔsomafo Paulo kyerɛw sɛ Mose “gyidi nti odii twam no de mogya petepetee apongua ho sɛnea ɛbɛyɛ na ɔsɛefo no mfa ne nsa nka wɔn mmakan.” (Heb. 11:28) Na Mose nim paa sɛ nea Yehowa aka biara bɛbam, enti na ogye di sɛ Yehowa bekunkum Egyptfo mmakan nyinaa.\n11. Adɛn nti na Mose bɔɔ Israelfo no kɔkɔ?\n11 Saa bere no nyinaa ɛbɛyɛ sɛ na Mose mma wɔ Midian. Enti yɛbɛka a, na wɔn ho sɔnn, efisɛ na “ɔsɛefo” no mmɛn wɔn. * (Ex. 18:1-6) Nanso Mose anka sɛ ne mma mmɛn hɔ enti nea ebesi biara nyɛ no asɛm. Otiee Onyankopɔn asɛm, na ɔbɔɔ ne mfɛfo Israelfo kɔkɔ efisɛ na wɔn mmakan da asiane mu. Na Mose dɔ ne yɔnko nnipa, enti wantwentwɛn ne nan ase koraa na ɔfrɛɛ “Israel mpanyimfo nyinaa ka kyerɛɛ wɔn sɛ: . . . ‘Munkum twam aboa no.’”—Ex. 12:21.\n12. Asɛm bɛn na Onyankopɔn ahyɛ sɛ yɛmpae mu nka?\n12 Yehowa de n’abɔfo bɔ yɛn kyidɔm, na yɛde anibere pae mu ka kyerɛ nnipa nyinaa sɛ: “Munsuro Onyankopɔn na monhyɛ no anuonyam, efisɛ n’atemmu dɔn adu, enti monsom Nea ɔyɛɛ ɔsoro ne asase ne ɛpo ne nsuti no.” (Adi. 14:7) Ɛnnɛ ne bere a ɛsɛ sɛ yɛma nnipa te saa asɛm no. Ɛsɛ sɛ yɛbɔ nnipa nyinaa kɔkɔ ma wofi Babilon Kɛse no mu na ‘wɔannya ne haw no bi.’ (Adi. 18:4) “Nguan foforo” no ne Kristofo a wɔasra wɔn di nsawɔso wɔ adwuma titiriw yi mu, na wɔresrɛ nnipa a wonnim Onyankopɔn sɛ wɔmfa Onyankopɔn adamfo.—Yoh. 10:16; 2 Kor. 5:20.\nSɛ wode wo werɛ hyɛ Yehowa bɔhyɛ mu a, ɛbɛma wo kɔn adɔ sɛ wobɛka asɛmpa no daa (Hwɛ nkyekyɛm 13)\n13. Dɛn na ɛbɛka wo ma wode ahotoso aka asɛmpa no daa?\n13 Yebetumi de yɛn nsa asi yɛn bo aka sɛ ‘atemmu dɔn’ no adu. Enti yegye di paa sɛ nnɛ ne bere a ɛsɛ sɛ yɛde nsi ne ahokeka yɛ asɛnka adwuma no sɛnea Yehowa ankasa aka no. Ɔsomafo Yohane nyaa anisoadehu bi, na eyi ma yehu aniberesɛm a ɛwɔ asɛm no mu. Ohuu “abɔfo baanan sɛ wogyinagyina asase afanan kurakura asase so mframa anan no mu denneennen.” (Adi. 7:1) Wowɔ gyidi a ɛma wutumi hu abɔfo baanan yi? Wutumi hu paa sɛ wɔayɛ krado sɛ wɔrebegyae mframa no mu ma ahohiahia kɛse no apae agu Satan wiase yi so? Sɛ wowɔ gyidi a ɛte saa a, ɛbɛma wode ahotoso aka asɛmpa no daa.\n14. Dɛn na ɛka yɛn ma ‘yɛbɔ abɔnefo kɔkɔ sɛ womfi wɔn kwammɔne so’?\n14 Nokware Kristofo afa Yehowa adamfo dedaw, na wɔwɔ anidaso sɛ wobenya daa nkwa. Nanso ɛsɛ sɛ yegye nokwasɛm yi tom: Ɛyɛ yɛn asɛde sɛ ‘yɛbɔ abɔnefo kɔkɔ ma wofi wɔn kwammɔne so na wonya nkwa.’ (Monkenkan Hesekiel 3:17-19.) Ampa, yɛmpɛ sɛ yedi mogya ho fɔ, nanso ɛnyɛ ɛno nkutoo nti na yɛka asɛm no. Yɛdɔ Yehowa ne yɛn yɔnko nipa; eyi paa na ɛka yɛn ma yɛka asɛm no. Yesu de Samariani mmɔborɔhunufo bi yɛɛ mfatoho, na eyi ma yehu nea ɔdɔ ne mmɔborɔhunu kyerɛ ankasa. Yɛn mu biara betumi abisa ne ho sɛ, ‘Mete sɛ Samariani no anaa ɔsɔfo no anaa Lewini no? Nnipa asɛm “yɛ me mmɔbɔ” te sɛ Samariani no ma enti mepɛ sɛ meka asɛm no kyerɛ wɔn? Anaa mede biribi yi me ho ano te sɛ ɔsɔfo ne Lewini a wɔfaa “ɔkwan no fã baabi kɔe” no?’ (Luka 10:25-37) Sɛ yegye Onyankopɔn bɔhyɛ di na yɛdɔ yɛn yɔnko nipa a, ɛbɛhyɛ yɛn mpamden ma yɛayɛ nea yebetumi biara aka asɛm no ansa na da no adu.\n“WƆFAA PO KƆKƆƆ NO MU”\n15. Adɛn nti na ɛyɛɛ Israelfo no sɛ wɔaka aguaa mu?\n15 Mose nyaa “Onii a wonhu no no” mu gyidi, na bere a Israelfo fii Egypt a wɔn ani so tan wɔn no, saa gyidi no na ɛboaa no. Bible ka sɛ bere a “Israelfo no maa wɔn ani so hui sɛ Egyptfo no di wɔn akyi no, wɔbɔɔ hu na wofii ase su frɛɛ Yehowa.” (Ex. 14:10-12) Na ɛsɛ sɛ Israelfo no hu sɛ biribi saa na ɛbɛba efisɛ na Yehowa aka sɛ: “Mɛma Farao koma apirim na obetiw wɔn, na mede Farao ne n’asraafodɔm bɛhyɛ me ho anuonyam na Egyptfo ahu sɛ mene Yehowa.” (Ex. 14:4) Nanso Israelfo no amfa wɔn adwene ankɔ biribiara so sɛ nea wɔn ani hu. Ná Ɛpo Kɔkɔɔ no da wɔn anim kakrakaa, na Farao ne n’asraafodɔm ne wɔn nteaseɛnam taa wɔn so, na na nea odi wɔn anim de wɔn rekɔ yɛ akwakoraa guanhwɛfo a wadi mfe 80! Enti ɛyɛɛ wɔn sɛ wɔaka aguaa mu.\n16. Ɔkwan bɛn so na gyidi hyɛɛ Mose den wɔ Ɛpo Kɔkɔɔ no ho?\n16 Nanso Mose gyidi anhinhim. Adɛn ntia? Ne gyidi ma ohuu biribi a ɛsen ɛpo ne asraafodɔm koraa. Ohuu ‘sɛnea Yehowa begye wɔn nkwa.’ Na onim paa sɛ Yehowa bɛko ama Israelfo no. (Monkenkan Exodus 14:13, 14.) Mose gyidi hyɛɛ Onyankopɔn nkurɔfo nkuran. Bible ka sɛ: “Gyidi nti wɔfaa Po Kɔkɔɔ no mu te sɛ nea wɔnam asase kesee so, na bere a Egyptfo yɛe sɛ wɔrefa mu no, ɛmenee wɔn.” (Heb. 11:29) Afei “ɔman no suroo Yehowa, na wogyee Yehowa ne n’akoa Mose dii.”—Ex. 14:31.\n17. Dɛn na ɛbɛsɔ yɛn gyidi ahwɛ daakye?\n17 Ɛrenkyɛ yɛbɛkɔ tebea koro no ara mu, na ɛbɛyɛ te sɛ nea ahobammɔ nni baabiara. Ansa na Harmagedon befi ase no, na wiase nniso asɛe nyamesom ahyehyɛde akɛse a wɔn ho yɛ den sen yɛn koraa no. (Adi. 17:16) Enti ebia wɔbɛka sɛ, ‘Dawuro no mpo yɛamene na n’abaa.’ Yɛbɛyɛ sɛ ntontom bi wɔ wɔn ani so. Yehowa ankasa hyɛɛ nkɔm bi a ɛkyerɛ sɛ yɛn tebea bɛyɛ te sɛ nea yɛte ‘asase a ɛho da hɔ so a enni ɔfasu, adaban, anaa apon mpo.’ (Hes. 38:10-12, 14-16) Nnipa ani so no, ɛbɛyɛ sɛ nea nkwagye nni baabiara. Ɛba saa a, dɛn na wobɛyɛ?\n18. Adɛn nti na yebetumi atintim wɔ ahohiahia kɛse no mu?\n18 Ɛnsɛ sɛ yɛbɔ hu koraa. Adɛn ntia? Efisɛ Yehowa ankasa aka sɛ atumfoɔ no bɛtow ahyɛ ne nkurɔfo so, nanso wakyerɛ nea ebefi mu aba: “Ɛda a Gog bɛba Israel asase so no, m’abufuw bɛdɛw wɔ me hwenem. M’abufuhyew mu, m’anibere gya mu na mɛkasa.” (Hes. 38:18-23) Afei Onyankopɔn bɛsɛe wɔn a wɔatu wɔn ani asi ne nkurɔfo so nyinaa. Sɛ wowɔ gyidi sɛ Yehowa bɛbɔ wo ho ban wɔ ne “da kɛse a ɛyɛ hu” no mu a, wubehu ‘sɛnea Yehowa begye wo nkwa.’ Eyi bɛboa wo ma woakɔ so ara atintim.—Yoel 2:31, 32.\n19. (a) Na Yehowa ne Mose adamfofa te sɛn? (b) Sɛ wuhu Yehowa “w’akwan nyinaa mu” a, nhyira bɛn na wubenya?\n19 Wobɛyɛ dɛn asiesie wo ho ama nneɛma a ɛda yɛn anim no? Ɛno ara ne sɛ wobɛkɔ so ‘atintim te sɛ nea wuhu Onii a wonhu no no’! Sua ade na bɔ mpae daa na ama wo ne Yehowa Nyankopɔn adamfofa mu ayɛ den. Na Mose bɛn Yehowa paa, na Yehowa de no yɛɛ nneɛma akɛse pii, enti Bible ka sɛ na onim Mose “anim ne anim.” (Deut. 34:10) Ampa, dwuma a Yehowa de Mose dii da nsow koraa. Nanso sɛ wowɔ gyidi a, wo nso wubetumi abɛn Yehowa na ayɛ sɛ nea wuhu no ankasa. Sɛ wuhu Yehowa “w’akwan nyinaa mu” a, wahyɛ bɔ sɛ “ɔbɛma w’akwan ateɛ.”—Mmeb. 3:6.\n^ nky. 11 Adanse kyerɛ sɛ abɔfo na Yehowa ma wokokunkum Egyptfo mmakan.—Dw. 78:49-51.


Yosef sosoo adae (1-11)\nNá Yosef nuanom ani bere no (12-24)\nWɔtɔn Yosef kɔɔ nkoasom mu (25-36)\n37 Yakob kɔɔ so tenaa Kaanan asaase a ne papa kɔsoɛɛ so no so.+ 2 Yakob ho nsɛm ni. Bere a Yosef+ yɛ aberantewa a wadi mfe 17 no, na ɔne ne papa yerenom Bilha+ ne Silpa+ mma rehwɛ nguan.+ Yosef bɛkaa wɔn ho asɛmmɔne kyerɛɛ wɔn papa. 3 Saa bere no, na Israel dɔ Yosef sen ne mma no nyinaa,+ efisɛ na ɔyɛ ne nkwakoraabere mu ba, na ɔma wɔpam ataade soronko bi* maa no. 4 Bere a ne nuanom hui sɛ wɔn papa dɔ no sen wɔn nyinaa no, wɔfaa ne ho tan, na na wɔne no nkasa abodwo so. 5 Akyiri yi, Yosef soo dae, na ɔka kyerɛɛ ne nuanom;+ ɛno maa ɔtan no yɛɛ kɛse. 6 Ɔka kyerɛɛ wɔn sɛ: “Mesrɛ mo, muntie dae bi a maso. 7 Nea ɛbae ne sɛ, na yɛwɔ wuram rekyekyere hwiit atifi atifi. Afei me hwiit a makyekyere no sɔre gyinae, na mo de no twaa me de no ho hyiae na ɛkotow no.”+ 8 Ɛnna ne nuanom bisaa no sɛ: “Worebɛyɛ ɔhene adi yɛn so anaa?”+ Ne dae yi ne nsɛm a ɔkae no nti, wɔtan no sen kan no. 9 Ɛno akyi no, ɔsoo dae foforo, na ɔka kyerɛɛ ne nuanom sɛ: “Maso dae foforo. Saa dae yi de, mihui sɛ owia ne ɔsram ne nsoromma 11 rekotow me.”+ 10 Ɔka kyerɛɛ ne papa ne ne nuanom, na ne papa kaa n’anim bisaa no sɛ: “Dae a woaso yi kyerɛ dɛn? Me ne wo maame ne wo nuanom nyinaa bɛba w’anim abɛkotow wo anaa?” 11 Afei ne nuanom ani beree no,+ nanso ne papa de asɛm no siee ne tirim. 12 Afei, ne nuanom de wɔn papa nguan kɔɔ adidi wɔ baabi a ɛbɛn Sekem.+ 13 Akyiri yi, Israel ka kyerɛɛ Yosef sɛ: “Sɛ́ wunim sɛ wo nuanom rehwɛ nguan wɔ Sekem mpɔtam hɔ? Bra na mensoma wo wɔn nkyɛn.” Na obuae sɛ: “Mate, mɛkɔ!” 14 Ɛnna ɔka kyerɛɛ no sɛ: “Mesrɛ wo, kɔ na kɔhwɛ sɛnea wo nuanom ne mmoa no ho te, na bɛka kyerɛ me.” Enti ɔsomaa no fii Hebron+ Bon mu* kɔɔ Sekem. 15 Akyiri yi, ɔbarima bi hui sɛ wayera nenam wuram baabi. Ɛnna ɔbarima no bisaa no sɛ: “Dɛn na worehwehwɛ?” 16 Obuae sɛ: “Merehwehwɛ me nuanom. Mesrɛ wo, ɛhe na wɔde nguan no kɔ?” 17 Ɔbarima no kae sɛ: “Wɔafi ha kɔ. Metee sɛ wɔreka sɛ, ‘Momma yɛnkɔ Dotan.’” Enti Yosef tiw ne nuanom, na okohuu wɔn wɔ Dotan. 18 Ne nuanom huu no wɔ akyirikyiri sɛ ɔreba, na wofii ase hwehwɛɛ ɔkwan a wɔbɛfa so akum no. 19 Wɔkeka kyerɛɛ wɔn ho sɛ: “Monhwɛ, ɔdaesofo+ no na ɔreba no! 20 Mommra mma yenkum no nto nsubura yi bi mu, na yɛnkɔka sɛ aboa bi akyere no awe, na yɛnhwɛ nea ne dae no bɛkɔ akosi.” 21 Bere a Ruben+ tee no, ɔyɛɛ n’adwene sɛ obegye no afi wɔn nsam. Enti ɔkae sɛ: “Mommma yennkum no.”+ 22 Ruben ka kyerɛɛ wɔn sɛ: “Munnhwie mogya nngu.+ Mommfa mo nsa nnka no;*+ momfa no nto abura bi mu wɔ sare so ha.” Ná n’adwene nyinaa ne sɛ obegye no afi ne nuanom nsam de no asan akɔma ne papa. 23 Enti bere a Yosef duu ne nuanom nkyɛn ara pɛ na wɔworɔw n’ataade fɛfɛ a ɛhyɛ no no;+ 24 afei wɔde no too abura no mu. Saa bere no na nsu biara nni abura no mu. 25 Afei wɔtenaa ase sɛ wɔredidi. Na bere a wɔmaa wɔn ani so no, wohui sɛ Ismaelfo+ akwantufo bi fi Gilead reba. Ná wɔn yoma soso labdanum ne balsam aduhuam ne dua abona*+ a wɔde rekɔ Egypt. 26 Ɛnna Yuda ka kyerɛɛ ne nuanom sɛ: “Sɛ yekum yɛn nua yi na yɛkata so* a, mfaso bɛn na yebenya?+ 27 Mommma yɛmmfa yɛn nsa nnka no; momma yɛntɔn no+ mma Ismaelfo yi. Ɛyɛ dɛn ara a, ɔyɛ yɛn nua ne yɛn honam.” Enti wotiee wɔn nua no. 28 Afei bere a Midianfo+ aguadifo no rebetwam no, woyii Yosef fii abura no mu, na wɔtɔn no maa Ismaelfo no gyee nnwetɛbona 20,+ na wɔde Yosef kɔɔ Egypt. 29 Akyiri yi, Ruben baa abura no ho, nanso na Yosef nni abura no mu. Ohuu saa no, osuan n’ataade mu. 30 Bere a ɔsan baa ne nuanom nkyɛn no, ɔteɛɛm sɛ: “Abofra no nni hɔ! Ɛdɛn koraa na mɛyɛ?” 31 Nea ɛbae ne sɛ, wɔfaa Yosef ataade no, na wokum apɔnkye de ataade no bɔɔ mogya no mu. 32 Na wɔde Yosef ataade no kɔmaa wɔn papa na wɔkae sɛ: “Yekohuu ataade yi wɔ baabi. Yɛsrɛ wo, hwɛ sɛ ɛyɛ wo ba no ataade anaa.”+ 33 Na ɔdannan ataade no hwɛe, na ɔteɛɛm sɛ: “Ɛyɛ me ba no dea! Gyama aboa bi akyere no awe! Ɛbɛyɛ sɛ watetew Yosef mu!” 34 Ɛnna Yakob suan n’ataade mu, na ɔde awerɛhow ntama* sii n’asen suu ne ba no nna pii. 35 Ne mma mmarima ne ne mma mmea nyinaa yɛɛ biara sɛ wɔbɛkyekye ne werɛ, nanso wantie, na ɔkae sɛ: “Mede awerɛhow bɛkɔ me ba no nkyɛn wɔ Ɔdamoa* mu!”+ Na ne papa kɔɔ so ara suu no. 36 Midianfo no nso kɔtɔn no wɔ Egypt maa Potifar a ɔyɛ Farao mpanyimfo no mu baako,+ awɛmfo so panyin no.+\n^ Anaa “ataade tenten bi a ɛyɛ fɛ.”\n^ Anaa “Monnyɛ no bɔne.”\n^ Nt. “yɛkata ne mogya so.”


Asɔfo ne Lewifo no adwuma (1-7)\nAsɔfo kyɛfa (8-19)\nNkyene apam (19)\nWɔde biribiara mu nkyem du mu baako bɛma Lewifo, na wɔn nso beyi biribiara mu nkyem du mu baako sɛ ntoboa (20-32)\n18 Na Yehowa ka kyerɛɛ Aaron sɛ: “Biribiara a obi bɛyɛ atia tenabea kronkron no, wo ne wo mma ne w’agyanom abusuafi a wɔka wo ho no na ɛho asodi da mo so,*+ na biribiara a obi bɛyɛ atia w’asɔfodi no, wo ne wo mma a wɔka wo ho no na ɛho asodi da mo so.+ 2 Afei nso, fa wo nuanom, Lewi abusuakuw, w’abusuakuw no bra, na wɔmmɛka wo ho, na wɔmmoa wo+ ne wo mma wɔ Adanse* ntamadan+ no anim. 3 Adwuma biara a ɛsɛ sɛ wɔyɛ ma wo, ne adwuma biara a ɛsɛ sɛ wɔyɛ wɔ ntamadan no ho nyinaa wɔnyɛ.+ Nanso kronkronbea hɔ nneɛma anaa afɔremuka no de, ɛnsɛ sɛ wɔbɛn ho, na wɔne mo nyinaa anwuwu.+ 4 Wɔnka wo ho na wɔnyɛ ahyiae ntamadan hɔ adwuma a wɔde ahyɛ wɔn nsa, ne ntamadan no ho adwuma foforo biara, na ɛnsɛ sɛ onipa biara a wɔmmaa no kwan sɛ ɔyɛ bi* no bɛn mo.+ 5 Monhwɛ nyɛ adwuma a wɔde ama mo wɔ kronkronbea hɔ+ ne afɔremuka no ho no,+ na abufuw biara amma Israelfo no so bio.+ 6 Me ara na mayi mo nuanom Lewifo afi Israelfo mu de wɔn akyɛ mo.+ Wɔde wɔn ama Yehowa sɛ wɔnyɛ ahyiae ntamadan no ho adwuma.+ 7 Asɔfodwuma a moyɛ wɔ afɔremuka no ho ne nea ɛwɔ ntwamutam no akyi no, wo ne wo mma na ɛhyɛ mo nsa;+ mo na ɛsɛ sɛ moyɛ saa nnwuma no.+ Mede asɔfodi adwuma no akyɛ mo. Onipa biara a wɔmmaa no kwan sɛ ɔnyɛ bi* a ɔbɛbɛn ho no, munkum no.”+ 8 Yehowa toaa so ka kyerɛɛ Aaron sɛ: “Nneɛma a nkurɔfo de brɛ me no, me ara mede hyɛ wo nsa.+ Nneɛma kronkron a Israelfo de brɛ me nyinaa, mede bi ama wo ne wo mma, na ɛbɛyɛ mo kyɛfa daa.+ 9 Afɔre kronkron paa a wɔde ogya hyew a ɛbɛyɛ mo kyɛfa ni: Afɔre biara a ɔman no bɛbɔ ama me, te sɛ wɔn aduan afɔre,+ wɔn bɔne ho afɔre,+ ne wɔn afodi afɔre.+ Ɛyɛ ade kronkron paa ma wo ne wo mma. 10 Munni wɔ baabi a ɛhɔ yɛ kronkron paa.+ Ɔbarima biara betumi adi bi. Ɛbɛyɛ ade kronkron ama wo.+ 11 Eyinom nso yɛ mo dea: Akyɛde a wɔde ba,+ ne Israelfo ohim afɔre+ nyinaa. Mede ama wo ne wo mma mmarima ne wo mma mmea a wɔka wo ho no sɛ mo kyɛfa daa.+ Obiara a ne ho tew wɔ wo fi betumi adi bi.+ 12 “Ngo a eye paa no nyinaa, ne bobesa foforo a eye paa ne hwiit* a eye paa no nyinaa, wɔn aba a edi kan+ a wɔde bɛbrɛ Yehowa no, mede ama wo.+ 13 Wɔn asaase so nnɔbae aba a ebedi kan abere nyinaa, nea wɔde bɛbrɛ Yehowa no, ɛbɛyɛ wo dea.+ Obiara a ne ho tew wɔ wo fi betumi adi bi. 14 “Biribiara a wɔahyira so* wɔ Israel no bɛyɛ wo dea.+ 15 “Biribiara a nkwa wom* abakan+ a wɔde bɛbrɛ Yehowa no, onipa oo, aboa oo, ɛbɛyɛ wo dea. Nanso nnipa mmakan de, sɛnea ɛte biara, tua sika gye wɔn.+ Mmoa a wɔn ho ntew mmakan nso, tua sika gye wɔn.+ 16 Wɔn a wɔadi bosome baako rekɔ no, tua nnwetɛbona anum* a wɔatwa ato hɔ no fa gye wɔn,+ sɛnea wobu dwetɛbona ano wɔ kronkronbea hɔ no.* Dwetɛbona baako biara yɛ gerah* 20. 17 Nanso nantwinini a ɔyɛ abakan anaa odwennini kumaa a ɔyɛ abakan anaa apɔnkye a ɔyɛ abakan de, ntua sika nnye wɔn.+ Wɔyɛ kronkron. Fa wɔn mogya petepete afɔremuka no so,+ na fa ogya hyew wɔn srade ma ɛnyɛ afɔre huamhuam* mma Yehowa.+ 18 Na wɔn nam no bɛyɛ wo dea. Sɛnea ne koko a wɔde bɔ ohim afɔre ne ne nan nifa yɛ wo dea no, saa ara na ɛnam no nso yɛ wo dea.+ 19 Ntoboa kronkron a Israelfo de bɛbrɛ Yehowa nyinaa,+ mede ama wo ne wo mma mmarima ne wo mma mmea, na ɛbɛyɛ mo kyɛfa daa.+ Ɛyɛ nkyene apam* a ɛwɔ hɔ daa wɔ Yehowa anim ma wo ne w’asefo a wɔka wo ho no.” 20 Yehowa toaa so ka kyerɛɛ Aaron sɛ: “Worennya agyapade wɔ wɔn asaase so, na worennya asaase biara wɔ wɔn mu.+ Mene wo kyɛfa ne w’agyapade wɔ Israelfo mu.+ 21 “Hwɛ, Lewifo no de, adwuma a wɔyɛ wɔ ahyiae ntamadan no ho nti, mede Israel biribiara mu nkyem du mu baako+ ama wɔn sɛ wɔn agyapade. 22 Israelfo no mmma ahyiae ntamadan no ho bio. Wɔba hɔ a, wɔayɛ bɔne na wobewuwu. 23 Lewifo no na wɔbɛyɛ ahyiae ntamadan no ho adwuma, na bɔne biara a ɔman no bɛyɛ no, wɔn na ɛho asodi da wɔn so.+ Ɛyɛ ahyɛde daa wɔ mo awo ntoatoaso nyinaa mu sɛ, ɛnsɛ sɛ wonya agyapade biara wɔ Israelfo mu.+ 24 Efisɛ nneɛma mu nkyem du mu baako a Israelfo de yi ntoboa, nea wɔde yi ntoboa ma Yehowa no, mede ama Lewifo no sɛ wɔn agyapade. Ɛno nti na maka akyerɛ wɔn sɛ: ‘Ɛnsɛ sɛ wonya agyapade biara wɔ Israelfo mu’ no.”+ 25 Afei Yehowa ka kyerɛɛ Mose sɛ: 26 “Ka kyerɛ Lewifo no sɛ, ‘Israelfo no de wɔn nneɛma mu nkyem du mu baako a mede ama mo no bɛma mo sɛ mo agyapade.+ Na mo nso, monkyɛ nea mo nsa bɛka no mu du, na momfa baako nyi ntoboa mma Yehowa.+ 27 Wobebu no sɛ mo ntoboa, te sɛ hwiit* a efi awiporowbea,+ anaa nsã* pii a efi amoa a wokyĩ nsã wom mu, anaa ngo bebree a efi baabi a wokyĩ ngo. 28 Ɛbɛma mo nso moayi ntoboa ama Yehowa afi Israelfo nneɛma mu nkyem du mu baako a mubenya no nyinaa mu. Ɛno mu na munyi ntoboa mma Yehowa na ɛnkɔ ɔsɔfo Aaron hɔ. 29 Ade kronkron biara a wɔde kyɛ mo no, emu nea ɛyɛ papa paa no, ɛno na sɛ moreyi ntoboa biara ama Yehowa a, momfa nyi.’+ 30 “Na ka kyerɛ wɔn sɛ, ‘Sɛ mode nea ɛyɛ papa paa no yi ntoboa a, nea aka no bɛyɛ mo, Lewifo no dea. Ɛbɛyɛ sɛ nsã a efi mo ankasa amoa a mukyĩ nsã wom mu, anaa ngo a efi baabi a mo ara mukyĩ ngo. 31 Mo ne mo fifo betumi adi wɔ baabiara, efisɛ adwuma a moyɛ wɔ ahyiae ntamadan no ho no, ɛyɛ ho akatua.+ 32 Sɛ mode nea ɛyɛ papa paa no yi ntoboa de a, ɛnde bɔne ho afodi biara remma mo so. Monhwɛ na moangu Israelfo nneɛma kronkron no ho fĩ, anyɛ saa a mubewu.’”+\n^ Anaa “wobebisa mo.”\n^ Nt., “ɔyɛ ɔhɔho,” kyerɛ sɛ, ɔbarima a omfi Aaron abusua mu.\n^ Kyerɛ sɛ, biribiara a wɔahyira so ama Onyankopɔn a wɔrentumi ntwe nsan na wɔrentumi nnye bio ma enti abɛyɛ kronkron ama Onyankopɔn no.\n^ Kyerɛ sɛ, apam a ɛwɔ hɔ daa a ɛrensesa da.


KENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Zulu\nYƐNYA anwea fi he? Yɛnya fi mmeae pii. Nanso nea yɛrebɛka ho asɛm yi deɛ, ebia ɛmmaa w’adwenem da. Ɛyɛ apataa bi a ɔyam nsuo ase nneɛma bi ma ɛyɛ anwea muhumuhu. Wɔfrɛ no pokye (parrot fish); ebinom nso frɛ no sankomadom anaa sankyemole.\nSaa apataa yi nyɛ na wɔ po mu wɔ wiase nyinaa. Aboa yi we po ase nneɛma bi na ɔfefe aduane a ɛwɔ mu. Afei ɔpu nea aka no fi ne yam gu te sɛ anwea. N’apantan ne ne se yɛ den, na ɛno na ɛtumi boa ma ɔyam nneɛma a ɛyɛ den no. Saa apataa yi gu ahorow na ebi tumi di mfe 20 nanso na ne se baako mpo ho nkae.\nBaabi wɔ hɔ a, pokye ne “kɔntrata” a ɔyɛ anwea sen biribi foforo biara. Animdefo bi ka sɛ pokye baako bɛtumi ayɛ anwea kilogram 100 afe biara.\nAdwuma foforo bi wɔ hɔ a pokye yɛ. Apataa yi we nneɛma ma ɛpo ase te kama. Wei kyerɛ sɛ bere a pokye redidi nyinaa na ɔresiesie po ase nso. Baabi a pokye ne nsuo mu mmoa foforo biara nni no, nwura, apopobibire ne nneɛma funu hyɛ hɔ ma. Nwoma bi a wɔato din Reef Life ka sɛ, “Sɛ ɛnyɛ mmoa yi a, anka po ase ayɛ pɔtɔɔ tantaantan.”\nAde foforo wɔ apataa yi ho a ɛyɛ nwonwa. Ɔyɛ n’adwuma nyinaa awia, enti ɛdu anadwo a ɔda ma ne ho tɔ no. Sɛ yɛka sɛ anadwo mu yɛ sum a, yɛhu wei wɔ po ase paa, efisɛ saa bere no na mmoa pii kɔ ahayɔ. Enti sɛ pokye reda a, ɔkɔhyɛ tokuru mu baabi, nanso ɛhɔ mpo no, bonsu a ɔkɔm de no bɛtumi ato ahyɛ ne so.\nBiribi foforo wɔ hɔ a pokye yɛ de bɔ ne ban. Ɛdu anadwo a, apataa yi pu biribi de kata ne ho nyinaa. “Atade” yi yɛ nahanaha te sɛ ntontonnan. Ɛbɔn paa, enti ɛpam bonsu ne atamfo foforo biara fi ne ho.\nPokye nyɛ na wɔ po ase, na yɛreka mpataa a wɔn ho yɛ fɛ a, ɔka ho. Anini ne abedeɛ nyinaa yɛ kɔla kɔla pii, nanso bere a wɔrenyin no na ɛresesa. Biribi wɔ mmoa yi ho a ɛma wɔn ho yɛ anika paa. Sɛ nnipa amfa wɔn asɛm ankɔ wɔn so a, wohu sɛ wɔyɛ mmoa a wɔn ho dwo. Enti sɛ obi pɛ sɛ ɔhwɛ wɔn sua wɔn ho ade a, ɛnyɛ den.\nSɛnea pokye we po ase nneɛma graugrau no yɛ anika, enti wɔn a wɔkɔ po ase ani gye wɔn ho paa. Bere a pokye redannan wɔn ho de wɔn ahoɔfɛ rekyerɛ nyinaa na wɔresiesie wɔn atenae sɛnea ɛbɛyɛ a mmoa ne nnipa nyinaa ani bɛka hɔ.\nPOKYE HO NSƐM\nPokye (nyansahufo frɛ no Scaridae) yɛ apataa a ɔda abusua kɛse bi mu. Pokye ahorow ahorow bɛyɛ 80 na ɛwɔ po mu. Apataa yi de pokye wɔ borɔfo kasa mu, efisɛ n’ano ne ako ano sɛ. Sɛ aboa yi da hɔ a, ne tenten bɛyɛ sɛntimita 50 kɔsi 100.


Yɛnkyerɛ Obu Mma Yɛn Ahenni Asa—Yɛnsiesie Hɔ Ma Ɛhɔ Ntew Kama | Adesua\n“Wo fie ho nnamyɛ bɛmene me.”—YOHANE 2:17.\nNNWOM: 127, 118\nDɛn na yɛbɛyɛ de akyerɛ sɛ yɛbu yɛn nhyiam ahorow no?\nAkwan bɛn na Yehowa nkurɔfo fa so boa ma wosisi Ahenni Asa?\nAdɛn nti na ɛho hia sɛ yɛma Ahenni Asa so tew na ɛhɔ yɛ kama?\n1, 2. (a) Tete no, ɛhe na na Yehowa asomfo hyiam som no? (b) Ná Yesu bu Yehowa asɔrefie a ɛwɔ Yerusalem no sɛn? (d) Dɛn na yɛbɛsusu ho wɔ adesua yi mu?\nONYANKOPƆN asomfo a wɔtenaa ase tete no wɔ baabi a na wɔhyiam som Onyankopɔn. Saa ara nso na n’asomfo a wɔwɔ hɔ nnɛ wɔ baabi a wɔhyiam som. Bere a Habel bɔɔ afɔre maa Yehowa no, ɛbɛyɛ sɛ ɔsii afɔremuka. (Genesis 4:3, 4) Noa, Abraham, Isak, Yakob, ne Mose nyinaa sisii afɔremuka. (Genesis 8:20; 12:7; 26:25; 35:1; Exodus 17:15) Yehowa ka kyerɛɛ Israelfo sɛ wɔnsi ntamadan mma no. (Exodus 25:8) Akyiri yi, Yehowa ka kyerɛɛ wɔn sɛ wɔnsi asɔrefie. (1 Ahemfo 8:27, 29) Bere a Onyankopɔn nkurɔfo fi Babilon nkoasom mu san baa wɔn kurom no, na wɔtaa hyiam wɔ hyiadan mu. (Marko 6:2; Yohane 18:20; Asomafoɔ Nnwuma 15:21) Ná tete Kristofo no nso hyia wɔ nkurɔfo afie. (Asomafoɔ Nnwuma 12:12; 1 Korintofoɔ 16:19) Ɛnnɛ, Yehowa nkurɔfo a wɔwɔ wiase nyinaa hyiam wɔ Ahenni Asa pii so; ɛhɔ na wɔsua Yehowa ho ade na wɔsom no.\n2 Ná Yesu wɔ obu kɛse ma Yehowa asɔrefie a ɛwɔ Yerusalem no. Sɛnea na Yesu ani gye asɔrefie no ho no maa n’asuafo no kaee odwontofo no asɛm yi: “Wo fie ho nnamyɛ nko na amene me.” (Dwom 69:9; Yohane 2:17) Yɛrentumi nka sɛ Ahenni Asa yɛ “Yehowa fie” sɛnea na wɔbu Yerusalem asɔrefie no. (2 Berɛsosɛm 5:13; 33:4) Nanso ɛsɛ sɛ yɛnya obu kɛse ma baabi a yɛhyiam som no. Adesua yi mu no, yɛbɛsusu Bible mu afotusɛm a ɛbɛma yɛahu sɛnea ɛsɛ sɛ yɛyɛ yɛn ade wɔ Ahenni Asa so, sɛnea ɛsɛ sɛ yɛsiesie hɔ, ne sɛnea yɛbɛboa ma yɛatua ho aka. *—Hwɛ ase hɔ asɛm no.\nYƐN ANI SƆ YƐN NHYIAM AHOROW NO\n3-5. Dɛn na yɛyɛ wɔ Ahenni Asa so, na sɛn na ɛsɛ sɛ yɛbu yɛn nhyiam ahorow no?\n3 Ahenni Asa yɛ baabi titiriw a nkurɔfo bɛtumi ahyiam asom Yehowa. Nhyiam ahorow no yɛ akyɛde a efi Onyankopɔn hɔ, na ɛboa yɛn ma yɛne n’adamfofa mu yɛ den. Sɛ yɛkɔ yɛn nhyiam ahorow no a, Yehowa ahyehyɛde no hyɛ yɛn nkuran, na ɔma yɛn akwankyerɛ a ɛbɛboa yɛn. Ɛyɛ hokwan kɛse sɛ Yehowa ne ne Ba no bɛto nsa afrɛ yɛn ma yɛabɛdidi wɔ “Yehowa pono” so nnawɔtwe biara. (1 Korintofoɔ 10:21) Ɛnsɛ sɛ yɛn werɛ fi da sɛ nsa a wɔto frɛ yɛn no yɛ ade titiriw.\n4 Yehowa aka akyerɛ yɛn pefee sɛ ɔpɛ sɛ yɛkɔ asafo nhyiam kɔsom no na yɛhyɛ yɛn ho yɛn ho nkuran. (Kenkan Hebrifoɔ 10:24, 25.) Esiane obu a yɛwɔ ma Yehowa nti, yɛrentoto adesua mu, gye sɛ biribi a yɛyɛ ho hwee a ɛnyɛ yie si yɛn kwan. Sɛ yɛdi kan sua ade ansa na yɛakɔ asafo nhyiam na yɛyɛ krado sɛ yɛbɛma mmuaeɛ wɔ ase a, yɛda no adi sɛ yɛn ani sɔ nhyiam no paa.—Dwom 22:22.\n5 Sɛ yɛkɔ adesua a, sɛnea yɛyɛ yɛn ade ne sɛnea yɛsiesie Ahenni Asa no so no ma obiara hu sɛ yɛbu Yehowa paa. Yɛpɛ sɛ yɛde yɛn abrabɔ yi Yehowa din ayɛ efisɛ yɛtaa kyerɛw Yehowa din no bɔ Ahenni Asa ho.—Fa toto 1 Ahemfo 8:17 ho.\n6. Dɛn na nkurɔfo aka afa yɛn Ahenni Asa ne nnipa a wɔhyiam wɔ hɔ no ho? (Hwɛ mfoni a ɛwɔ adesua yi mfiase no.)\n6 Sɛ yɛwɔ obu ma yɛn Ahenni Asa a, nkurɔfo hu. Ɛho nhwɛso ni. Ɔbarima bi a ɔwɔ Turkey kaa sɛ: “Bere a mekɔɔ Ahenni Asa so no, sɛnea ɛhɔ tew na nneɛma kɔ so pɛpɛɛpɛ no ma m’ani gyei paa. Ná nnipa a wɔwɔ hɔ no asiesie wɔn ho kama, wɔn anim yɛ seresere, na wɔde anigye kyiaa me. Wei kaa me koma paa.” Ɔbarima no fii ase kɔɔ asafo nhyiam nyinaa, na ankyɛ na ɔbɔɔ asu. Wɔ Indonesia kuro bi mu no, anuanom too nsa frɛɛ wɔn afipamfo, aban panyin a ɔhwɛ wɔn mpɔtam hɔ, ne mpanyimfo afoforo ma wɔbɛhwɛɛ Ahenni Asa foforo a wɔasi no. Aban panyin no ani gyee sɛnea ɔdan no di mũ, sɛnea wɔasi no, ne nhwiren fɛfɛ a wɔaduadua wɔ hɔ no ho paa. Ɔkaa sɛ: “Sɛnea mo asa yi so tew kama no ma yɛhu sɛ mowɔ gyidi mapa.”\nSɛnea yɛyɛ yɛn ade no bɛtumi akyerɛ sɛ yɛmmu Onyankopɔn (Hwɛ nkyekyɛm 7, 8)\n7, 8. Sɛ yɛwɔ Ahenni Asa so a, dɛn na yɛyɛ de kyerɛ sɛ yɛbu Yehowa?\n7 Yehowa na ato nsa afrɛ yɛn sɛ yɛnkɔ nhyiam ahorow, enti sɛnea yɛsiesie yɛn ho ne sɛnea yɛyɛ yɛn ade wɔ hɔ no ho hia no. Yɛnyɛ ade ntra so. Yɛnyɛ katee dodo anaa kyenkyenenn, na saa ara nso na yɛnsiesie yɛn ho te sɛ nea yɛte yɛn fie. Ɛyɛ nokware sɛ Yehowa pɛ sɛ yɛne wɔn a yɛto nsa frɛ wɔn ba Ahenni Asa so no koma tɔ wɔn yam. Nanso, ɛnsɛ sɛ yɛyɛ biribi a ɛbɛkyerɛ sɛ yɛnni obu ma asafo nhyiam no. Ɛno nti na yɛnhyɛ ntade biara kɛkɛ nkɔ nhyiam, na sɛ nhyiam no rekɔ so a, yɛmmɔ nkɔmmɔ, anaa yɛnnidi nnom, na saa ara nso na yɛmmfa text message mmena nkurɔfo. Ɛsɛ sɛ awofo kyerɛkyerɛ wɔn mma sɛnea ɛbɛyɛ a wɔrentu mmirika anaa wɔnni agorɔ wɔ Ahenni Asa so.—Ɔsɛnkafoɔ 3:1.\n8 Bere a Yesu huu sɛ nkurɔfo retɔn nneɛma wɔ Onyankopɔn asɔrefie hɔ no, ne bo fuwii, na ɔpamoo wɔn fii hɔ. (Yohane 2:13-17) Yɛsom Yehowa wɔ Ahenni Asa so, na yɛsua ne ho ade wɔ hɔ. Enti ɛnyɛ papa sɛ yɛbɛka honam fam adwuma ho asɛm bere a yɛwɔ Ahenni Asa so.—Fa toto Nehemia 13:7, 8 ho.\nYƐBOA MA WƆSISI AHENNI ASA\n9, 10. (a) Yehowa nkurɔfo yɛ dɛn sisi Ahenni Asa, na dɛn na yɛatumi ayɛ? (b) Dɛn na Yehowa ahyehyɛde no yɛ de boa asafo ahorow a wɔnni sika a wɔde bɛsi wɔn Ahenni Asa no?\n9 Yehowa nkurɔfo a wɔwɔ wiase baabiara yɛ adwumaden sisi Ahenni Asa. Anuanom a wɔatu wɔn ho ama a wɔnnye akatua na wɔyɛ sɛnea wɔbɛsi dan no ho mfoni wɔ krataa so, wɔsisi adan no, na wosiesie ebi nso. Ɛno nti, mfe 15 a atwam no, yɛatumi asisi Ahenni Asa a ɛyɛ fɛ bɛboro 28,000 wɔ wiase nyinaa. Ɛkame ayɛ sɛ da biara yɛsi Ahenni Asa 5.\n10 Yehowa ahyehyɛde no na ɛma anuanom a wɔatu wɔn ho ama no dwumadi, na wɔde ntoboa a yɛyi no sisi Ahenni Asa wɔ baabiara a wɔhia bi. Yɛde Bible mu afotu a ɛkyerɛ sɛ wɔn a wɔwɔ pii no bɛtumi aboa wɔn a wɔnni pii no yɛ adwuma. (Kenkan 2 Korintofoɔ 8:13-15.) Dɛn na yɛatumi ayɛ? Yɛasisi Ahenni Asa pii ama asafo ahorow a wɔnni sika a wɔde bɛsi bi no.\n11. Dɛn na anuanom bi aka afa Ahenni Asa foforo a wɔanya no ho, wei ka wo sɛn?\n11 Anuanom a wɔwɔ asafo bi mu wɔ Costa Rica kyerɛw sɛ: “Sɛ yɛgyina yɛn Ahenni Asa anim a, ɛyɛ yɛn sɛ yɛreso dae! Ɛyɛ yɛn nwonwa! Yɛde nnafua nwɔtwe pɛ na ɛsii yɛn Ahenni Asa fɛfɛɛfɛ no wiei koraa! Sɛ ɛnyɛ Yehowa mmoa, nhyehyɛe a n’ahyehyɛde no yɛe, ne yɛn nuanom mmoa a, anka yɛrentumi nnya asa fɛfɛ yi. Nokwasɛm ne sɛ asa yi yɛ akyɛde a ɛsom bo paa a Yehowa de ama yɛn. Yɛdi ho ahurusi paa!” Sɛ yɛte sɛ yɛn nuanom mmarima ne mmaa reda Yehowa ase wɔ nea wayɛ ama wɔn no ho a, yɛn ani gye paa. Ɛyɛ yɛn anigye sɛ yɛn nuanom a wɔwɔ wiase nyinaa bɛtumi anya wɔn ankasa Ahenni Asa. Yɛhu pefee sɛ Yehowa rehyira Ahenni Asa a yɛresisi no so, efisɛ sɛ yɛsi wie ara pɛ a, nnipa pii fi ase ba bɛsua Yehowa ho ade.—Dwom 127:1.\n12. Wobɛyɛ dɛn atumi aboa ma wɔasisi Ahenni Asa?\n12 Dɛn na wobɛtumi ayɛ de aboa ma wɔasisi Ahenni Asa? Ebia wobɛtumi atu wo ho ama akɔboa adwuma no. Yɛn nyinaa nso bɛtumi ayi sika ma wɔde asisi Ahenni Asa. Sɛ yɛyɛ nea yɛbɛtumi nyinaa de boa saa adwuma yi a, yɛn ani gye sɛ yɛayɛ biribi de aboa, na nea ɛho hia paa no, yɛde yi Yehowa ayɛ. Yɛsuasua Onyankopɔn nkurɔfo a wɔtenaa ase tete no a wɔyii wɔn yam boa ma wɔsisii adan a wɔhyiam som no.—Exodus 25:2; 2 Korintofoɔ 9:7.\nYƐMA YƐN AHENNI ASA SO TEW KAMA\n13, 14. Dɛn na yɛahu wɔ Bible mu a ɛkyerɛ sɛ ɛsɛ sɛ yɛsiesie yɛn Ahenni Asa so ma ɛhɔ tew kama?\n13 Yehowa yɛ Onyankopɔn a ne ho tew na ɔyɛ kronkron. Ɔnyɛ sakasaka Nyankopɔn. Ɛno nti na ɛsɛ sɛ yɛsiesie yɛn Ahenni Asa so na yɛma ɛhɔ tew kama no. (Kenkan 1 Korintofoɔ 14:33, 40.) Sɛ yɛpɛ sɛ yɛn ho tew na yɛyɛ kronkron te sɛ Yehowa a, ɛsɛ sɛ yɛma yɛn som, yɛn nsusuiɛ, yɛn nneyɛe ne yɛn nipadua nyinaa nso ho tew kama.—Adiyisɛm 19:8.\n14 Sɛ yɛsiesie yɛn Ahenni Asa so ma ɛhɔ tew kama a, yɛn ani gye sɛ yɛbɛto nsa afrɛ nkurɔfo ma wɔaba yɛn asafo nhyiam ase. Ɛbɛma nkurɔfo ahu sɛ ɛnyɛ yɛn ano kɛkɛ na yɛde ka wiase foforo a ɛso tew no ho asɛm, na mmom yɛyɛ ho adwuma ankasa. Wɔbɛhu sɛ yɛsom Onyankopɔn a ɔyɛ kronkron na ne ho tew. Ɔno na ɔbɛma asase yi adan paradise fɛfɛɛfɛ.—Yesaia 6:1-3; Adiyisɛm 11:18.\n15, 16. (a) Adɛn nti na ɛnyɛ mmerɛw sɛ yɛbɛma Ahenni Asa so atew bere nyinaa? Dɛn nti na ɛsɛ sɛ yɛma asa no so tew kama? (b) Nhyehyɛe bɛn na moayɛ a mode siesie mo Ahenni Asa so, na hokwan bɛn na yɛn mu biara anya?\n15 Ɛsono adwene a onipa biara kura wɔ ahonidi ho. Adɛn ntia? Ɛbɛtumi aba sɛ efi ɔkwan a wɔfaa so tetee wɔn. Afei nso, ebinom te baabi a mfuturo wɔ anaa ɛhɔnom akwan yɛ mfutukwan anaa atɛkyɛ. Afoforo nni nsuo anaa nnuru ne nneɛma foforo a wɔde siesie fie. Nanso, ɛmfa ho baabi a yɛte ne adwene a nkurɔfo a yɛne wɔn te kura wɔ ahonidi ho no, ɛsɛ sɛ yɛsiesie yɛn Ahenni Asa so ma ɛhɔ tew kama. Ɛhɔ na yɛsom Yehowa.—Deuteronomium 23:14.\n16 Sɛ yɛpɛ sɛ yɛn Ahenni Asa so tew paa a, ɛsɛ sɛ yɛtoto nneɛma yie. Asafo mu mpanyimfo yɛ nhyehyɛe ma wɔsiesie hɔ, na wɔhwɛ sɛ bere nyinaa wɔwɔ nneɛma a wɔde bɛsiesie hɔ. Mpanyimfo no san kyekyɛ adwuma no, na wɔdi anim ma wɔyɛ. Nneɛma bi wɔ hɔ a sɛ yɛpɔn adesua biara a ɛsɛ sɛ yɛpopa ho, nanso ebi wɔ a, ɛnyɛ bere nyinaa na ɛsɛ sɛ yɛyɛ no saa. Yɛn nyinaa anya hokwan sɛ yɛbɛboa ma wɔasiesie Ahenni Asa no so kama.\nYƐHWƐ YƐN AHENNI ASA SO YIE\n17, 18. (a) Sɛ yɛhwɛ sɛnea Yehowa nkurɔfo a wɔtenaa ase tete no hwɛɛ asɔrefie no so a, dɛn na yɛbɛtumi asua afi mu? (b) Adɛn nti na ɛsɛ sɛ yɛhwɛ yɛn Ahenni Asa so yie?\n17 Yɛbɔ mmɔden nso sɛ yɛbɛsiesie biribiara a asɛe wɔ Ahenni Asa no so ma ayɛ kama. Saa ara na Yehowa asomfo a wɔtenaa ase tete no yɛe. Bere a Ɔhene Yehoas di Yuda so no, nkurɔfo no yii sika ma wɔde yɛɛ asɔrefie no ho adwuma. Ɔhene no ka kyerɛɛ asɔfo no sɛ wɔmfa sika no nsiesie biribiara a asɛe wɔ asɔrefie no ho. (2 Ahemfo 12:4, 5) Bɛboro mfe 200 akyi no, Ɔhene Yosia nso de asɔrefie sika siesiee nneɛma a na asɛe wɔ asɔrefie hɔ no.—Kenkan 2 Berɛsosɛm 34:9-11.\n18 Baa Boayikuw ahorow bi ahyɛ no nsow sɛ nnipa a wɔwɔ wɔn man mu nnim sɛnea wɔsiesie adan anaa nneɛma foforo. Ɛbɛtumi aba sɛ nnipa kakraa bi a wɔwɔ saa man no mu na wɔwɔ ho nimdeɛ. Anaasɛ ebia wɔnni sika a wɔde bɛsiesie nneɛma a asɛe no. Nanso sɛ ɛho hia sɛ yɛsiesie yɛn Ahenni Asa no na yɛanyɛ a, ɛbɛyɛ basaa, na nkurɔfo bɛhu sɛ ayɛ tan. Nkurɔfo renka asa no ho asɛmpa. Mmom no, sɛ yɛn nyinaa yɛ nea yɛbɛtumi de hwɛ Ahenni Asa no so yie a, yɛyi Yehowa ayɛ, na yɛrensɛe ntoboa a yɛn nuanom ayi no.\nƐsɛ sɛ yɛsiesie yɛn Ahenni Asa so ma ɛhɔ tew kama (Hwɛ nkyekyɛm 16, 18)\n19. Dɛn na wobɛyɛ de akyerɛ sɛ wowɔ obu ma baabi a yɛsom Yehowa no?\n19 Ahenni Asa yɛ ɔdan a wɔahyira so ama Yehowa. Ɛnyɛ onipa bi anaa asafo biara dea. Sɛnea yɛkaa ho asɛm wɔ adesua yi mu no, Bible mu afotusɛm bɛboa yɛn ma yɛanya baabi a yɛsom Onyankopɔn no ho adwempa. Esiane sɛ yɛbu Yehowa nti, yɛn ani sɔ yɛn nhyiam ahorow no ne yɛn Ahenni Asa no nso. Yɛn ani gye sɛ yɛyi sika ma wɔde sisi Ahenni Asa, na yɛyere yɛn ho yɛ ho adwuma ma ɛso tew kama. Sɛnea Yesu yɛe no, yɛn nso yɛwɔ obu ma baabi a yɛsom Yehowa no, na yɛde nnamyɛ anaa nsi yɛ ho adwuma.—Yohane 2:17.\n^ nky. 2 Yɛbɛka Ahenni Asa ho asɛm wɔ adesua yi mu. Nanso asɛm a yɛbɛka no fa Nhyiam Asa ne mmeae foforo a yɛhyiam som Yehowa no nso ho.\nYɛwɔ obu ma yɛn Ahenni Asa ne yɛn asafo nhyiam ahorow efisɛ Yehowa na ɔto nsa frɛ yɛn sɛ yɛnkɔ hɔ. Ahenni Asa so yɛ baabi titiriw a yɛhyiam som Yehowa. Enti sɛ yɛkɔ hɔ a, ɛsɛ sɛ asɛm biara a yɛka ne biribiara a yɛyɛ wɔ hɔ no yi Yehowa ayɛ, na yɛhyɛ afoforo nkuran ma wɔsom no


‘Adɛn nti na Onyankopɔn ne me redi?’ (2)\nOnyankopɔn nte sɛ onipa Hiob (4-12)\n‘Ɔmma me ho ntɔ me kakra’ (20)\n10 Me nkwa afono me.*+ Mɛka me haw. M’amanehunu mu* na mɛka m’asɛm! 2 Mɛka akyerɛ Onyankopɔn sɛ: ‘Mmu me fɔ. Kyerɛ me nea enti a wo ne me redi. 3 Enti woreteetee me yi, eye ma wo?Na wo nsa ano adwuma a womfa no nyɛ hwee yi, eye?+Abɔnefo afotu mmom na wopɛ? 4 Adɛn, w’ani yɛ onipa ani?Anaa sɛnea onipa dasani hu ade no, saa ara na wuhu no? 5 Wo nna te sɛ ɔdasani nna anaa?Anaa wo mfe te sɛ nnipa mfe?+ 6 Ɛnde adɛn nti na wohwehwɛ me ho mfomso,Na wokɔ so hwehwɛ bɔne wɔ me ho?+ 7 Wunim sɛ minni fɔ;+Na obiara rentumi nnye me mfi wo nsam.+ 8 Wo ara wo nsa na ɛnwenee me; ɛno ara nso na ɛyɛɛ me.+Nanso seesei wunya a wobɛsɛe me afi hɔ koraa. 9 Mepa wo kyɛw, kae sɛ dɔte na wode yɛɛ me,+Nanso seesei worema masan adan mfuturu.+ 10 Woanhwie me te sɛ nufusu angu me maame yam anaa?*Na woamma manyɛ sɛ nufusu a ada ama adan kyiis anaa? 11 Wode were ne honam duraa me ho,Na wode nnompe ne ntini nwenee me boom.+ 12 Woama me nkwa, na wode ɔdɔ a enni huammɔ adɔ me;Wohwɛɛ me yiye, na wohwɛɛ me nkwa* so.+ 13 Nanso wohyɛɛ da bɔɔ me ho pɔw sɛ wode saa nneɛma yi bɛyɛ me.* Minim sɛ saa nneɛma yi fi wo. 14 Sɛ meyɛ bɔne a, wubehu me;+Anka woremfa me mfomso nkyɛ me. 15 Sɛ midi fɔ a, asɛm ato me! Na sɛ midi bem mpo a, merentumi mma me ti so,+Efisɛ animguase ne amanehunu ahyɛ me ma.+ 16 Sɛ mema me ti so a, wohwehwɛ me kyere me te sɛ gyata,+Na wosan de wo tumi bu fa me so. 17 Wode adansefo foforo ba bedi adanse tia me,Na woma w’abufuw yɛ kɛse wɔ me so;Amanehunu baako ba a, na amanehunu foforo di so. 18 Enti ɛyɛɛ dɛn koraa na wuyii me fii me maame yam bae?+ Minyae a anka miwui, na ani biara anhu me. 19 Anka ɛbɛyɛ sɛ nea mamma wiase koraa.Anka bere a woyii me fii ɔyafunu mu ara pɛ, wɔde me bɛkɔ ɔdamoa mu.’ 20 Me nna nyɛ kakraa bi anaa?+ Ma onnyaa me;Ma onyi n’ani mfi me so, na me ho ntɔ me kakra*+ 21 Ansa na makɔ. Mekɔ a, meremma bio.+Mɛkɔ esum kabii asaase so,*+ 22 Mɛkɔ asaase a esum tumm wɔ so so,Asaase a esum kabii ne sakasaka wɔ so,Baabi a hann mpo yɛ kusuu.”\n^ Anaa “Me nkwa afono me kra.”\n^ Anaa “Me kra awerɛhow mu.”\n^ Anaa “Wuhwiee me te sɛ nufusu guu me maame yam.”\n^ Anaa “home; honhom.”\n^ Nt., “Na wode saa nneɛma yi ahintaw wo komam.”\n^ Anaa “m’ani nnye kakra.”\n^ Anaa “Mɛkɔ esum ne owu sunsuma asaase so.”


Monsakra mo adwene na momfa mo ho mma Onyankopɔn na wɔbɛpepa mo bɔne, na moanya foforoyɛ mmere afi Awurade hɔ, na wasoma Yesu a ɔyɛ Agyenkwa a wɔayi no ama mo no. Sɛnea Onyankopɔn nam nʼadiyifo akronkron so aka dedaw no, ɛsɛ sɛ ɔtena ɔsoro kosi sɛ nneɛma nyinaa bɛyɛ foforo. Na Mose kae se, ‘Awurade, mo Nyankopɔn bɛsoma odiyifo aba mo nkyɛn sɛnea ɔsomaa me a mifi mo mu no. Ɛsɛ sɛ mutie asɛm biara a ɔbɛka akyerɛ mo. Obiara a wantie nea odiyifo no bɛka no, wobeyi no afi Onyankopɔn nkurɔfo ho na wɔasɛe no.’


34 Yehowa toaa so ka kyerɛɛ Mose sɛ: 2 “Ka kyerɛ Israelfo sɛ, ‘Morekɔ Kanaan asase so.+ Asase yi na ɛbɛyɛ mo agyapade,+ Kanaan ne n’ahye+ nyinaa. 3 “‘Anafo fam hye no bɛfa Sina sare so wɔ Edom+ ho akosi Nkyene Po+ no ano wɔ apuei fam. 4 Na ɔhye no bɛdan afi Akrabim+ anafo akɔfa Sina na ɛnam hɔ akɔ Kades-Barnea+ anafo. Ebefi hɔ akɔfa Hasar-Ada+ akɔ Asmon. 5 Na ɔhye no bɛdan afi Asmon akɔfa Egypt subon+ no ho akɔ Po Kɛse+ no ano. 6 “‘Atɔe fam hye+ ne Po Kɛse no, mpoano hɔ. Eyi bɛyɛ mo hye wɔ atɔe fam. 7 “‘Atifi fam ɔhye no ni: Munsusuw mfi Po Kɛse no ano nkosi Bepɔw Hor+ ho. 8 Afei momfa mfi Bepɔw Hor ho nkɔ Hamat,+ na munsusuw mfi hɔ nkɔ Sedad.+ 9 Na ɔhye no bɛtoa so afi Sifron akosi Hasar-Enan.+ Eyi bɛyɛ mo hye wɔ atifi fam. 10 “‘Afei apuei fam ɔhye no nso, munsusuw mfi Hasar-Enan nkosi Sefam. 11 Momfa mfi Sefam nkosi Ribla wɔ Ain apuei, na emfi hɔ nkɔ Kineret+ po no ho wɔ apuei fam. 12 Na ɔhye no ntoa so nkɔ Yordan nkosi Nkyene Po+ no ho. Eyi ne mo asase+ no ahye nyinaa.’” 13 Enti Mose ka kyerɛɛ Israelfo no sɛ: “Eyi ne asase a mobɛbɔ ntonto de akyɛ+ no. Saa na Yehowa ahyɛ sɛ wɔmfa mma mmusua akron ne fã no.+ 14 Ruben asefo mmusua ne Gad asefo mmusua ne Manase abusuakuw fã no de, wɔanya wɔn agyapade dedaw.+ 15 Mmusua abien ne fã yi anya wɔn agyapade dedaw wɔ Yordan ho wɔ Yeriko apuei fam.”+ 16 Yehowa toaa so ka kyerɛɛ Mose sɛ: 17 “Mmarima a wɔbɛkyɛ asase no ama mo no din ni: Ɔsɔfo Eleasar+ ne Nun+ ba Yosua. 18 Afei munyi ɔpanyin biako mfi abusuakuw biara mu mma wɔnkyɛ asase no.+ 19 Mmarima no din ni: Yuda abusuakuw,+ Yefune+ ba Kaleb; 20 Simeon abusuakuw,+ Amihud ba Semuel; 21 Benyamin abusuakuw,+ Kislon ba Elidad; 22 Dan abusuakuw+ mu no, ɔpanyin a woyii no ne Yogli ba Buki; 23 Yosef mma+ mu no, ɔpanyin a woyii no fii Manase abusuakuw+ mu ne Efod ba Haniel; 24 Efraim abusuakuw+ mu no, ɔpanyin a woyii no ne Siftan ba Kemuel; 25 Sebulon abusuakuw+ mu no, ɔpanyin a woyii no ne Parnak ba Elisafan; 26 Isakar abusuakuw+ mu no, ɔpanyin a woyii no ne Asan ba Paltiel; 27 Aser abusuakuw+ mu no, ɔpanyin a woyii no ne Selomi ba Ahihud; 28 Naftali abusuakuw+ mu no, ɔpanyin a woyii no ne Amihud ba Pedahel.” 29 Eyinom na Yehowa hyɛe sɛ wɔnkyɛ Kanaan asase no mma Israelfo.+